text:
Creative Commons
La Creative Commons e je une organizazion no governative che e lavore cence finalitât di vuadagn.
La sô finalitât e je che di elaborâ e pandi des licencis di autôr che a regoledin i dirits dal autôr di une opare e la pussibilitât di bande di altris autôrs di doprâ e di modificâ la opare origjinarie. La necessitât di chestis licencis e je vignude fûr intai ultins agns soredut cul disvilup de informatiche e di Internet, cuant che si si è visâts che une interpretazion masse rigjide des leçs sul copyright e podarès imberdeâ il disvilup dai lavôrs creatîfs.
Il fondadôr dal progjet intal 2007 al è stât il professôr di dirit de Universitât di Stantford Lawrence Lessing, che al è un dai plui grancj esperts de legjislazion sul dirit di autôr. Za prime si dopravin des licencis alternativis ae "licence cun ducj i dirits riservâts", lis dôs licencis dopradis a jerin che de Open Publication Licence (OPL) e sore dut che de GNU Free Documentation License (GFDL).
Lis licencis Creative Commons a àn voie di dâ dute une schirie di alternativis disint clarementri cuai che a son i dirits che l'autôr al ten par se e cuai che a son libars.
Localizazion[cambie | modifiche il codiç]
Lis licencis creative Commons a son nassudis intai Stâts Unîts ma a son pensadis par jessi dopradis ancje in altris legjislazions. La localizazion e je la traduzion de licence in une altre lenghe, fasint chest si àn tal câs di fâ chês modifichis che e tegnin cont des diferencis fra la legjislazion dal paîs localizât e chês dai Stâts Unîts de Americhe. La ultime version des licencis Creative Commons e je la 3.0 ma la ultime localizade pe legjislazion taliane e je la 2.5
Viôt ancje[cambie | modifiche il codiç]


c: text/html

text:
«Al covente snait par fâ lâ indevant la leterature furlane» al dîs Raffaele Serafini, vincidôr dal San Simon 2017
«A son chei che a van a torzeon par dut il mont, jo no. No voi ator, ma o viazi cul pinsîr: e il prodot di chescj miei viaçs a son lis mês contis». Intun mont globalizât dulà che salacor tancj a cognossin lis Maldivis miôr dal Friûl, la leterature in marilenghe e à consacrât un gnûf protagonist. Un scritôr di gale, che al à vint pe seconde volte in trê edizions il Premi San Simon di Codroip, il piçul Oscar furlan de narative. Tal 2015 al veve vinçût cun Soreli jevât a mont, chest an al à trionfât cun Contis sot spirt, racuelte che e à otignût il consens de jurie ma ancje chel dal public, inte serade dulà che Spietant il San Simon i autôrs finaliscj a vegnin intervistâts e i lôr libris passâts a tamês.
Za innomenât par jessi l’ostîr di Contecurte, la prime e inimitabile ostarie leterarie furlane (un blog li che si publichin contis curtis di autôrs variis, ndr), Serafini - classe 1975 - al è di Sclaunì e al lavore tant che insegnant di materiis juridichis e aziendâls inte scuele secondarie superiôr. «Mi è capitât di insegnâ di dut, dal dirit ae economie, de matematiche al furlan». E, naturalmentri, ancje scriture creative…
Un che al à une imagjinazion cussì ferbinte, cemût mai no scrivial par talian? Salacor al varès cualchi letôr di plui…
O vevi tacât par talian, ma po mi soi visât che o pensi par furlan e che la vecje lezion di Hemingway, «Scrîf di ce che tu sâs, dal mont che tu cognossis», e vâl prin di dut pe lenghe. Il puest che jo mi sint di contâ al è chel là che o vîf, dulà che o soi nassût e cressût. Jo o cognòs sì e no il Friûl, anzit la Basse, parcè che di dut il rest mi sint ancjemò ignorant.
Ignorant? Lis tôs contis a son un campionari di storiis, di personaçs e di tradizions che a mostrin un nivel ecezionâl di aprofondiment e di amôr pal Friûl e pal furlan. Di dulà vegnial? Merit de tô famee?
Jo o ai tacât tart a scrivi par furlan, ma lu ai fat dome parcè che lôr a àn semenât ben. Mê none e lis sôs contis a restin alc che o cjati dentri di me ogni volte che o fronti une pagjine blancje. La famee e je sigûr determinante, ma la scuele no je di trascurâ. La ereditât furlane mi è stade trasmetude ancje di un insegnant come Ivano Urli che aes mediis nus faseve furlan parcè che i plaseve, cence che nissun lu obleàs.
E fra i tiei arlêfs di scuele, isal cualchidun che al lei “Contecurte” o che al scrîf par furlan?
Nissun. Al è za tant se o fasìn capî ai zovins che il furlan e je une lenghe vive. Cuant che lu capissin a rivin ancje a pensâ che al è “figo”, e che la marilenghe e pues jessi doprade pardut, de conversazion cui amîs ai social. In chest moment storic al è za impuartant rivâ a trasferî ai fantats cheste cussience, che e je diferente di chê des lôr fameis, là che dispès il furlan al è une lenghe di nissune impuartance.
…Al covente ancje salvâ la lenghe. Trop impuartant isal recuperâ il lessic pierdût?
Il lessic che al reste tai libris al jentre tal corpus de leterature e al resist di plui ai colps dal timp. Jo mi inamori des peraulis, o sint la lôr bielece: e lassâ che a ledin pierdudis al sarès un delit. Nô o sin anei inte cjadene dal timp. E la trasmission de lenghe e je funzionâl a une vision origjinâl dal mont. Par chest, ogni volte che o cjati une peraule biele le scrîf intune liste, e o spieti di doprâle prin che o pues, par no fâle murî.
Pierluigi Cappello al diseve che il furlan al è plui adat dal talian, par esempli, a tradusi un sonet di Shakespeare par vie de morfologjie de lenghe. Pe prose, ise la stesse robe?
I sunôrs dal furlan a son chei di une lenghe çoncjade ma no dure, dolce. E ancje dal pont di viste semantic, la brevitât des peraulis e puarte cun se la pussibilitât di dâur significâts une vore amplis.
Serafini isal un model pai scritôrs furlans? Ti sintistu cheste responsabilitât?
Nancje par idee. Scrivi par me e je une passion. E o soi cussient di ce che o fâs. Tal 2015 o ai fat fieste par “Soreli jevât a mont”, ma no dopo de vitorie al San Simon: le ai fate cuant che o ai finît di scrivi il libri, parcè che o sintivi di vê fat un grant lavôr e di ve jemplât un vueit. Une robe che e mancje però a tancj che a scrivin sì, o ricognòs di vele il snait, la voie di jessi dinamic e di condividi lis esperiencis. Dome cun chestis risorsis, la leterature e va indevant.
Di Walter Tomada

robotstxt: allowed

filter: keep


text:
Johann Pachelbel
Johann Pachelbel ( 1653 - 1706) al fô un religjôs , compositôr e organiste todesc.
Oorganiste e compositôr di un grum di oparis di musiche baroche , al è famôs par jessi l'autôr dal Canone di Pachelbel , la sô opare pui cognossude.
Biografie[cambie | modifiche il codiç]
Al scomence l'ativitât di musiciste a Erfurt, in te Gjermanie centrâl.Il sô contribût tal svilup de musiche sacre de Glesie Protestante al è fondamentâl,cun lîs sôs oparis par tastiere.
Il fradi pui grant di Johann Sebastian Bach , Johann Christoph Bach , al fô student di Pachelbel. Pachelbel al jere musiciste in te capele di Eisenach,citât di Johann Ambrosius Bach e lûc di nassite dai sôi fîs (comprindût il Bach pui famôs , Johann Sebastian Bach ) par un an,atôr dal 1670. Al fô ancje santul di batisin di Johanna Judith Bach, fîe di Johann Ambrosius Bach, duncje sûr di Johann Sebastian Bach.
Pachelbel a la a scrît musiche strumentâl par tancj stroments,soredût il violin , sonadis da cjamare , musiche sacre e un bon numar di cjantadis par la Glesie Luterane .
Al fô mestri di Johann Heinrich Buttstet e i sôi fîs Wilhelm Hieronymus e Charles Theodore , deventâs ancje lôr organiscj e compositôrs.


text:
Un prin timp discret e une seconde frazion zuaide cun mass sudizion a puartin l’Udin a pierdi ancje sul cjamp dal Bologna. Dopo dal stop in cjase patît miercus cuintre de Lazio la scuadre di balon furlane tal stadi Dall’Ara e cîr di tornâ a fâ ponts, ma e reste a bocje sute.
La formazion di Velazquez e je biele dome tai prins 45 minûts cuant che ur fâs pôre ai parons di cjase cul meti adun almancul sîs ocasions di gol. Dopo de polse il Bologna al incrès la intensitât dal so zûc e cun chê la sô pression ofensive, intant che l’Udin al cale e al lasse masse spazi ai ros e blu, che cussì a rivin a sierâ la partide cu la vitorie che ur coventave.
Velazquez al presente un 4-1-4-1 dinamic, che si stramude il 4-4-1-1 tes fasis di zûc comandadis dai aversaris. Scuffet al è in puarte, la difese e je simpri chê cun Stryger Larsen, Ekong, Nuytinck e Samir, Behrami al è tal mieç, tra la tierce linie e chê mediane, là che si cjatin Mandragora e Fofana cun Pussetto che al torne titolâr a man drete e cun De Paul che a man çampe al à la libertât di moviment che i covente ancje par sapontâ Lasagna in atac. Inzaghi al met in cjamp une formazion che i siei ponts di riferiment a son Nagy, Svanberg e Dzemaili tal mieç e Santander in atac.
L’Udin al partìs cul pît just. La scuadre furlane e fâs zirâ la bale e al imbastìs buinis azions ofensivis. Il Bologna al patìs la pression dai aversaris e ur lasse cjamp. Te fasse mezane si scombat e i blancs e neris a àn il control des operazions pe plui part dal prin timp. Tal zîr di mieze ore a metin adun almancul cuatri balis gol, che però De Paul, Lasagna e Mandragora a tirin fûr bersai.
Tal fratant des bandis di Scuffet nol sucêt alc e ce, se si gjavin un contrôl falât di Ekong e il contat seguitîf tra il difensôr dal Udin e Svanberg, che al va jù te aree di rigôr, ancje se par Manganiello no son lis cundizions par sivilâ il penalty, lis protestis dai parons di cjase e un pâr di atacs di Santander là che il puartîr furlan al rive a meti un blec cu la colaborazion di Stryger Larsen.
La regule dal gol mancjât che al devente gol cjapât e vâl ancje in cheste ocasion: la cuinte bale gol confezionade dal Udin – biele vierzidure di De Paul par Pussetto – e rive finalmentri a jentrâ te puarte di Skorupski, stant che la ale blancje e nere e gjestìs te maniere miôr la sfere, e salte Krejci e cussì e tire cul esterni dal so pît preferît. A conts fats il vantaç al è meretât, ancje parcè che tai minûts seguitîfs il Bologna nol rive a reagjî daurman e a son ancjemò i zuiadôrs di Velazquez a jessi pericolôs des bandis di Skorupski, in particolâr cuntun cross di Stryger Larsen e cuntun tîr di De Paul, che però al va fûr di pôc.
Ae fin dal prin timp, tal moment miôr dal Udin, la regule no scrite dal gol mancjât che al devente gol cjapât e vâl a pro dal Bologna, che al segne cuntune biele conclusion di Santander e al cree lis cundizions par tacâ ben la seconde frazion, che tal ben e tal mâl e regale la sô prime emozion ai tifôs bolognês dopo siet minûts cuntune buine manovre concludude mâl di Dzemaili, dopo di un tîr di De Paul che Skorupski al pare cence padins.
A passin i minûts e la manovre dal Udin si sfante. I parons di cjase a àn plui snait e plui benzine, la scuadre furlane e rispuint dome cun cualchi scat di De Paul e Fofana, intant che il Bologna al prove a cjatâ il gol cun Skorupski. Passade la mieze ore dal secont timp Inzaghi al zuie la cjarte Orsolini, che al jentre al puest di Svanberg, e la formazion emiliane e vuadagne ancjemò dinamisim e fuarce ofensive. Dopo un tîr fûr di pôc di Mandragora al è propit il gnûf jentrât chel che si fâs cjatâ tal pues just tal moment just suntun sugjeriment di Mattiello e cussì al rive a segnâ il gol dal vantaç.
Tai ultins minûts di zûc l’Udin al prove a dreçâ la partide, ma nol cjate main il spieli de puarte, intant che di chê altre bande Scuffet al fâs un mieç meracul su Santander e Orsolini al va dongje dal tierç gol, cuntune conclusion ben petade che e cjape il pâl.
Vitorie meretade pal Bologna e un tic di marum pal Udin, che al varès podût fâ rindi di plui il bon fat vie pal prin timp e che te seconde frazion nol varès vût di molâ cemût che al à fa. Sabide che e ven i blancs e neris a scugnaran fâ alc di plui e vie par dute la durade de partide. Il fat che i ospits a sedin chei de Juventus al podarès jessi un motîf di plui par sghindâ il pericul di inviâ une gnove ete marcade dal Efiet Mer…Dacia Arena.


text:
Luciano Valdes, Ivana Zarabara, Katia Morassi, Daniela Di Ronco,
Angelo Scarsini, Romeo Patatti (Romeo da Conte), di Dimponc' , hanno pubblicato nel 1998
un libro in cui raccontano la realtà della Carnia vista in chiave umoristica attraverso
100 barzellette in carnico con traduzione in italiano a fianco. Angelo Scarsini ha
inserito una piccola presentazione che ambienta nella realtà ogni barzelletta raccontata
da Romeo Patatti. Il libro si intitola " In file cun ... Romeo da Conte". Vi
proponiamo alcune delle barzellette contenute nel libro.
Une femine grasse
LA REALTÂT.
I gras a son consideraz cuasi simpri dai pacjocons. Sa si inrabiin
però, miôr scjampâ.
BUTADE IN RIDI
Une femine di un cuintal e vinc', a monte sù pa coriere. Un trop di
giovins a tachin a ridile fûr. "Cjale li ce grasse ch'a è. A samee un
armaron!". "Si ... a e propit come un armaron". Le femine , un pouc
ofindude, si gire a colp e ai sune une sberle, al prin ch'a i rive pas mans, ch'a lu
scaravente fin dapît da coriere.
"Scusaimi, giovins, .... mi si è vierte 'ne puarte cênce savêi!!!"
La belance ch'a no perdone
LA REALTÂT.
In Cjargne, poucjas fameas a no àn conossut l'emigrazion. Il rientro
a cjase, dopo agn tal forest, un moment tant spietât e plen di sorpresas.
BUTADE IN RIDI
Chel Butean, emigrant, ch'a erin vinc' angn ch'a nol tornave a cjase
da Svizare. Ne biele di al decît di tornà. Al cjape il treno e come ch'al rive a Milan,
in spiete da coincidenze par Udin, al gire un pouc pa stazion.
"Joi ce modernizade ch'a è la stazion di Milan, dopo vinc' agn chi no la
jodevi". A j cole il voli sun tun cartel ch'al dîs: "Bilancia parlante". A
si svizine, al nete i ocjâi, e al leî: "Inserire mille lire e la bilancia vi dirà
chi siete e dove siete diretti". "Impussibil! ... dopo tant timp no mi conos
plui nencje mê mari!". Al passe davant da belance, al met mil francs e al cjalcje il
baton e la balance:"Lui al'è Vigj, diret a Butiee cul treno das 11 e 45".
"Orpo, à induvinât ... e ma cumò la imbroi ben jo ...". Al vierç la valîs e
al met chel vestit ch'al veve di puartâ a sô mari. Al passe davant da belance, al met
mil francs e al cjalcje il baton: "Lui al'è simpri Vigj, diret a Butiee cul treno
das 11 e 45". "Orpo, à indovinât inmò .... ma no mi doi par vint ...".
Al jes de stazion, al cjate un preidi, si fâs prestà la tonie e cul breviari in man, dut
devot, al va davant da belance. Al gire un poc sù e jù, al met denti i mil francs, al
cjalcje il baton e la belance: "Lui, al'è simpri Vigj, diret a Butiee ... purtrop,
par fa il mauc', al à pierdût il treno!!!".
Cjaçador triestin.
LA REALTÂT.
La cjace pal cjargnel a è un mût di jessi, pal triestin dut un' âte roube.
BUTADE IN RIDI
Prime zornade di cjace. Apene fat il patentin al partis cul libri sot il braç e
a si invie su pas monz da Cjargne. Rivât diffûr di une malghe al jout une bestie. Al
controle sul libri par jodi ce ch'a è. «Becco giallo, piume nere... sé merlo!».
Al tire fûr la sclope e al cope une gialine. Al va un pouc indavant e al
jout a jessi un'âte bestie dal tamar.
Al controle sul regolamert. «Rece longhe. pelo grigio ... sè lepre!». Al
tire fû la sclope e in chel moment al sint un pêl plui in là une vous: « Dipò, barbe
... tire denti chel mus, ch'a cjal cope!!! ».


text:
26 settembre 2009
Zornade europeane des lenghis
Chest apontament al è celebrât dal 2001 cuant che la Europe e à formalizâ "an european pal multilinguisim.
Par savênt di plui, lait a lei chi.
25 settembre 2009
Transumancis politichis
"Al Sig. Sindaco
e al Consiglio Comunale
del Comune di Majano
Con la presente rassegno le mie dimissioni quale Consigliere Comunale di minoranza eletta nella Lista Civica "La Nuova Majano" poichè il mio attuale impegno politico all'interno del Popolo della Libertà non è più compatibile con il mandato affidatomi al momento delle passate elezioni amministrative dagli elettori, che ringrazio per la fiducia.
Estendo i miei più sentiti ringraziamenti al Segretario Comunale e al personale dell'Ufficio di Segreteria per la cortese collaborazione.
Auguro a Lei e ai colleghi Consiglieri i migliori auguri di buon lavoro".
E cussì Giovanna Iesse e siere la sô presince al consei comunâl. Jo no comenti la decision parcè che ognidun al è libar di gambiâ idee politiche, decidi di passâ di une altre bande e fâ ce che plui si sint. O ricuardi dome che par passe un an la siore Giovanna Iesse e à tignût il pît in dôs scarpis: a Maian e jere conseîr di centriçampe cuant che invezit chi in comuns dongje si dave di fâ par fâ nassi i Circui de libertât, e coreve pal Senât come candidade pal Pdl e vie indevant.
Jo al so puest, prime mi sarès dimetût di conseîr e dopo o varès formalizât altris sieltis. Ma si sa che no si è ducj compagns, par furtune.
23 settembre 2009
150mil voltis grazie
Un grazie a ducj che che mi lei e in particolâr a chei che si son iscrits al grup su Feisbûc!
O aprofiti ancje par domandâ alc di fâ in concret: ce pensaiso se o organizi alc par cjatâsi di persone?
Un piçul event par stâ insiemit, cence formalitâts... isal fatibil?
Dimissions di Giovanna Iesse
Tal prossin consei comunâl (fracait chi par lei dut il document) il prin pont interessant tal ordin dal dì al è chest: "Surogazion dal conseîr comunâl siore Giovanna Iesse e verifiche condizions di eleibilitât e compatibilitât dal gnûf conseîr."
Su cheste situazion che e viodeve la stesse persone di une bande conseîr di centriçampe in comun a Maian e candidade dal Pdl pal Senât de Republiche, o ai za scrit, ma se o vês pierdût cualchi pontade, lait a lei chi.
22 settembre 2009
Contile juste
Lait a dâ un cuc...
21 settembre 2009
Ricuarts di Friulidoc
Ma soredut a Venusia, Federica, Bruno, Daniele e Mauro par dut ce che a àn fat pe associazion Glesie Furlane.
Contile Juste, 18 di Setembar dal 2009 from Provincia di Udine on Vimeo.
17 settembre 2009
La Patrie dal Friûl ospit di Ersa a Friuli Doc
Tal rest dal numar si sierin dôs inchiestis, chê su la publicitât par furlan e chê sul libri vert de sanitât, e si ‘nd invie une su la scuele in marilenghe. Dentri des pagjinis de riviste, ancje un toc sui paîs de Alte Valmarecchia passâts des Marchis ae Emilie Romagne, un decision che si spere e puedi rivâ adore ancje par Sapade/Plozen e ancje a altri spaîs dal Friûl storic che a an domandât di tornâ te scune de Patrie.
Il partî dal campionât di balon al è il rimpin par intervistâ il president de Associazion dai Udinese Club, Michele De Sabata, cun dongje un servizi su la tifoserie in marilenghe tal stadi e tai club stes.Il numar fresc di stampe al sarà presentât vie par Friuli doc a Udin, li dal stand di Ersa - agjenzie regjonâl pal disvilup rurâl (in place "dai grans" - XX di Setembar) vinars ai 18 di Setembar a lis 17.00. Al event e sarà presinte Cristina Coari, autore dal libri «Bye bye Tocai» che al fronte la vicende de pierdite dal storic non dal tipic vin blanc furlan. Cun di plui si vise che dai 20 di Setembar, sul sît www.lapatriedalfriul.org a saran disponibii i contignûts dal numar di Avost dedicât al «Mâl dal modon». La Patrie dal Friûl si ricêf par abonament o comprante tes miôr ediculis e librariis.
16 settembre 2009
Contecurte: leturis in marilenghe par une ostarie leterarie itinerante
La particolaritât di “Contecurte” e je che si trate di une “ostarie leterarie virtuâl” une vore origjinâl, dulà che ognidun al pues lassâ contis curtis letis daspò de comunitât leterarie. La idee che l’Ufici par valorizâ la lenghe furlane dal Comun di Udin al à proponût al staff di “Contecurte” e je chê di calâ te realtât cheste ostarie virtuâl, puartant lis contis letis “dal vîf” tes ostariis storichis de citât. Grazie ae misture di leterature e enogastronomie al nassarà un clime dal sigûr interessant e di no pierdi: ancje parcè che la cualitât des contis sielzudis e je pardabon di rivuart. I apontaments a son fissâts par vinars ai 18 di Setembar aes 18.30 inte ostarie “Sbarco dei Pirati” in vie Bartolini; sabide ai 19 di Setembar aes 20.00 al “Vecchio Stallo” di vie Viola; e domenie ai 20 di Setembar aes 18.30 tal bar “Da Artico” in borc di Poscuel. In dut a saran letis 12contis (e us anticipi che une di chestis seris o sarai ancje jo...), cualchidune scrite di pueste par “Friuli Doc”, ducj a son stât metûts dongje intun librut dât fûr sore nuie in ocasion dai trê apontaments. Il miôr de narative curte in marilenghe us spiete: e tra une degustazion e chê altre nol sarà dificil cjatâ mieze ore par gjoldi dal incjant di une conte par furlan in puescj pardabon speciâi come lis ostariis storichis di Udin.
Par info. contecurte@gmail.com
15 settembre 2009
Glesie Furlane a Friuli Doc
Tal spazi dedicât si podaran cjatâ i libris editâts di chest grup di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture". Il grup, nassût viers i agns '70, sul sburt dal Concili Vatican II (1962-1965), dai prins pas de Teologjie de liberazion e tal contest politic-culturâl de cussience autonomistiche furlane, al à come figure carismatiche iniziâl il professôr pre Checo Placerean (1920-1986).
L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
14 settembre 2009
13 settembre 2009
Alè Udin!
Ma ce sudadis! Massime pe prime part de partide...
O miôr plui che sudadis, a jerin lagrimis...
Eh sì, cjatâsi in svantaç cun 2 pirucis cjapadis tai prins 45 minûts nol jere biel.
E po o ai ancje scuviert che chês dal prin timp no jerin lis unichis lagrimis: di fat cuant che o ai compradis 2 butiliutis di 0,5 lt di aghe e lis ai paiadis 4 euros in dut, mi è vignût il suspiet che a vessin propit imbutialidis lis lagrimis de Madonute di Madone di Mont.
Po ben, a part monadis, a la fin l'Udin al à recuperât e grazie al cjapitani Di Natale (te foto la mê tifose preferide, contente pe triplete di Totò) o vin fat 4 gôi: 1 par ogni euro di aghe che o ai comprât...
Alè Udin!
12 settembre 2009
Gjoêl sul Friuli
Tra chestis o ai cjatât ancje il gno nevodut Gjoêl! Velu chi cun me!
11 settembre 2009
SUNS cui FLK
10 settembre 2009
Il blog di Gianfranco Pintore
Tra i tancj contats, l'ultin par ordin di timp al è stât Gianfranco Pintore (te foto, fracait chi par lei un pocje di biografie), gjornalist e scritôr de Sardegne, che si zonte cussì ai contats che za o ai cun chê regjon.
Chê altre dì o ai vût il plasê e l'onôr di viodi publicât sul so blog (http://gianfrancopintore.blogspot.com) il gno post che al cjapave il titul di une famose frase di Gandhi: fracait chi.
Un grazie e un mandi a Gianfranco Pintore e a ducj i amîs de Sardegne.
09 settembre 2009
Sabide damistiche
08 settembre 2009
Ce us vevio dit? Al veve reson Gandhi
Un pâr di esempli su ducj: lis traduzions di Brecht e Beckett, che tai ultins dîs a son stadis ripuartadis dai "famôs" articui, a son stadis fatis tai agns 70 e cence contribûts publics de clape culturâl Aquilee di Gianni Nazzi: come che al dîs il comunicât "Gli autori dell’inchiesta, che per svolgerla sono venuti in Friuli, avrebbero almeno potuto guardare la data di edizione scritta sui due libri. Dobbiamo forse desumere che non abbiamo mai avuto in mano quello che hanno addirittura additato a simbolo dello spreco e del ridicolo?
O forse era tanto difficile trovare degli sprechi che hanno dovuto inventarseli... "
Une domande mi ven: ma se un mi acuse di vê fat robis che a la fin si dimostre no jessi veris, puedial jessi cuerelât?
Tal prin coment, dut il comunicât.
Fuarce Friûl! Fuarce Furlan!
04 settembre 2009
Prime ti ignorin, dopo ti ridin, dopo ti combatin. Dopo tu tu vincis!
Ma mi è tornade sot dai voi une frase di une persone speciâl, che no fevelave dibant.
"Prime ti ignorin, dopo ti ridin, dopo ti combatin. Dopo tu tu vincis!" al diseve Gandhi.
Po ben, se al ves vût la pussibilitât di vivi fint vuê o pensi che nus fasarès presint che o sin dongje de vitorie!
Di fat si è discjadenât un atac frontâl, vergognôs cuintri de lenghe furlane, che o riten il spieli di un popul e par chest l'atac al rive dret al Friûl e ai Furlans.
No dome a son cierts politics che si pierdin a criticâ iniziativis che invezit tal rest de Europe a son cjapadis come model (cjale il Grant Dizionari Bilengâl Talian Furlan che la universitât di Stocolme e doprarà tant che implant informatic par un vocabolari talian svedês). Un intervent che al è stât finanziât cun fonts destinât a la politiche linguistiche (sul Messaggero Veneto dai 04.09.2009, Sergio Cecotti, za president de Regjon, al declare «anche prendendo l’anno di massimo finanziamento, stiamo parlando di meno del 0,0003% del Pil. I politicanti che impiegano quote significative del loro tempo a prendersela con un presunto spreco dell’ordine del decimo di millesimo di punto percentuale vanno classificati nella categoria dei buffoni»).
E no je dome la politiche (cul "p" minuscul) che e çavarie. Sedi "L'Espresso" sedi "Io Donna" (insert dal Corriere della Sera) a àn armât la sclope de maleinformazion e a àn tacât a trai cuntri dal Friûl, dai Furlans, de lenghe furlane. A sedi bogns, ancje se un gjornâl come che Diu comande nol varès di jessi justificât, si podarès dî "Bon dai, a àn lis redazions lontanis, magari no cognossin la nestre realtât e a son colâts tal erôr e a jerin in buine fede". Ma chest resonament inte ete de informazion globâl nol varès nancje di jessi... Cun di plui cuant che, intune inchieste che e ricuarde la interogazion fate di un politic in consei regjonâl che e acusave di strassarie il za nomenât Gdbtf, il gjornalist si "dismentee" di scrivi ancje che il dut si è sierât cuntune grande "bufule di savon" e cun tant di dimostrazion che il lavôr al è sot paiât e invezit lis risorsis par progjets simii di altris bandis a son une vore plui altis, la cualitât di cierts articui si comente dibessole...
Cence contâ che a son agnorums che la Europe e puarte indevant la difese dai dirits linguistics ricognossint lis lenghis dai popui (al esist ancje l'Eblul, un ufici european pe tutele des lenghis mancul pandudis), e plui di cualchi volte e à riclamât la Italie pes inadempiencis in chest cjamp (no stin nancje a fevelâ dai "grancj finanziaments" a la Leç 482/99, che di grant a àn dome une continue e drastiche riduzion).
Po ben, propit parcè che il stât talian si conferme di jessi une vore indaûr su chestis cuistions (par dî la veretât, no dome su chest...) jo no mi sint di vê tant ce fâ fieste: dopo mai che il President de Republiche al sofle parcè che si varès di ricuardâ in maniere degne i 150 agns de unitât di Italie. Mi sarès plasût che cu la stesse fuarce lui, che al è il so garant, al ves domandât il rispiet de Costituzion de Republiche taliane (comprindût l'art 6: la Republiche e tutele cun normis di pueste lis minorancis linguistichis).
Mi consoli duncje tornant a Gandhi, parcè che dopo agns che tal rest di Italie a ignoravin (e forsit in tancj ancjemò vuê no san) dulà che al jere il Friûl, continuant a viodi che in tancj no pierdi ocasion par riditi e sbeleâti, cumò a àn tacât a combatinus cun tristerie: po ben, come che o vin tignût dûr fin cumò (al è agnorums che a disin che il Furlan al sarès sparît e invezit o sin inmò chi), tignìn dûr inmò un moment parcè che il prossim pas al è dongje e al è chel che al conte: la vitorie!
PS: tra l'altri, i concuistadôrs talians a son rivâts tal 1866 tal Friûl Centriocidentâl intant che tal Friûl Orientâl fint al 1918 e jere la Austrie... ma tant chest nol impuarte: cuant che si trate di celebrâ la Italie "una d'arme, di lingua, d'altare" dut al è permetût e ancje i numars e lis datis a valin un tant al kg.
02 settembre 2009
L'Udin al à un gnûf abonât
Ve chi la tessarute!
Us segnali ancje une trasmission: si clame Sportissimo Club (fracait il link) e e va in onde sedi su TNE sedi in streaming sul sît de Auc. Un mandi a Gianluca Bertozzi e a la mitiche Marina Presello!
Alè Udin e fuarce che o vin di rivâ almancul a 14.000 abonaments (al è timp fint ai 13 di Setembar)!


text:
I COLÔRS E LIS FORMIS DE STORIE: UN VIAÇ INTE ART DAL FRIÛL. Di Napoleon al Congrès di Viene. La storie de statue dismenteade
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.
Le opare e veve di jessi sculpide par volê di Napoleon. La idee origjinâl e jere che di poiâle suntun basament a forme di piramide tal mieç de place di Cjampfuarmit par memoreâ il famôs tratât di pâs dai 17 di Otubar dal 1797. Ma la Storie, cui siei cors e ricors, e fasè colâ la armade francese cambiant la sô direzion, cussì la opare e fo dal principi abandonade intun curtîl privât, simpri a Cjampfuarmit. Tal 1819, l’imperadôr asburgjic Francesc I al volè regalâle ae citât di Udin cuntune cerimonie di impat straordenari. E là che e fo poiade, ancje in dì di vuê si pues viodile in dute la sô simbologjie e grandece.
Il progjet origjinâl al jere stât assegnât al scultôr lombart Zuan Batiste Comolli (1775-1831) ai 30 di Zenâr dal 1811, nuie di mancul che dal Vicerè Eugenio di Beauharnais, che al veve personalmentri inmaneade une schirie di events a dîs agns de firme di Cjampfuarmit. Daûr de idee di Comolli, lis autoritâts a assegnarin al furlan Michêl Zuliani (1778-1813), cognossût ancje tant che il Lessan, il compit di meti adun un basament imponent e plen di simbui che a evocavin la potence imperiâl. Ma i lavôrs si strissinin, tant che la statue e rivarà a Cjampfuarmit dome tal 1813. Masse tart, dal moment che intun an Napoleon, za tibiât in Russie, al sbrissarà pierdint la vuere e al vignarà impresonât inte Isule di Elbe. Tal 1814 al tacarà il Congrès di Viene, là che l’orloi de Storie al vignarà tirat indaûr di almancul un centenâr di agns. Nissune maravee duncje che la opare, aromai considerade fûr timp, e vignìs scuindude e po dopo dismenteade. Ma si sa che i simbui a puedin simpri jessi interpretâts, massime se a son metûts insiemi intune forme preziose e biele. Cussì, ae fin, pe zentîl contribuzion dal cont Jacum Rota, si cjatin i bêçs par puartâle a Udin, come rapresentazion di chê union e armonie che propit il Congrès di Viene al declarave di volê garantî a ducj i popui europeans.
Valantin Presani (1788-1861), arlêf dal Zuliani, al studie il progjet di colocament: dôs rampis di scjalis curvadis suntune linie taronde che a varessin unide la place ae rive dal Cjistiel. La iscrizion e fo sugjeride invezit di Antoni Morcelli: dute la simbologjie origjinâl e jere voltade su la mission che la Corone asburgjiche e steve pandint. E il regâl al vignive firmât no plui di Napoleon, aromai destinât a Sant’Elena, ma di Francesc I di Viene. Come che al diseve chel: cambiâ dut par no cambiâ nuie. La tradizion popolâr, intai agns, e batià la statue cul non di Marie Luise. Ai fruts si ur diseve che par jentrâ a Udin la prime volte, bisugnave lâ a bussâi il cûl. ❚
Agnul Floramo


text:
Organigramma 1992-2012
Comitât dai Garants
- President: Adrian Cescje (Nimis, za president e segretari politic)
- Segretari Politic: Marco De Agostini (Tresesin e Grado/Grau, segretari politic dal 1972 a vuê cun interuzions di cualchi mês tal 1984 e 1992-93)
- Membris: Marino Scaravetti (Tarcint, za president), Giorgio Jus (Tarcint, za president), Roberto Jacovissi (Pagnà, za president), Nedo Visentin (Udin, za president), Enrichetto Basaldella (Pagnà, za president), Aldo Baracchini (Buie, za President).


text:
Fasìn ridi il gjornalistPublicât da il crot il giovedì, settembre 24, 2009
Tornant ai famôs atacs de stampe nazionâl cuintri il furlan e al fat che lis traduzions par furlan di autôrs forescj a son un scandul e a fasin ridi (il sot titul di un dai articui al jere plui o mancul "In Friûl si spindin milions di euros par fa traduzi Brecht (...), e plui indevant al continuave disint che (...) Spietant Godò di Samuel Beckett, par furlan al somee plui prose comiche che teatri dal assurt.)
Bon, o ai pensât di fâi un plasê a Giulia Calligaro e a Raffaele Oriani fasintju gjoldi ancjemò un pocut cuntune liste, a disi il vêr fate di corse, di autôrs che a son stâts voltâts par furlan:
Dante Alighieri, La Bibie, Boccaccio, Omero, Virgilio, Shakespeare, Moliere, Pirandello, Cechov, La Fontaine, Frederic Brown, Isaac Asimov, Martin Buber, Bertolt Brecht, Antonie Saint-Exupèry, Esopo, Fedro, Hemingway, Nievo, Ginzburg, Von Hofmannsthal, Arthur Conan Doyle, Dostoevsky, Collodi, Garcia Lorca, Esiodo, Saffo, Tenesse Williams, Juan Ramón Jiménez, Kafka, Beckett, Orwell.
O lassi ai doi gjornaliscj, cuant che varan finît di vaì dal ridi, di cirî cualis des traduzions a son stadis finanziadis de regjon e cualis che a son stadis fatis gratis. O conti sul fat che a son brâfs a verificâ lis notiziis.


text:
Pedane provisorie pai disabii in Place Sant Jacum
A tacâ dal dopomisdì di vinars ai 11 di Dicembar lis personis disabilis e i gjenitôrs cun fruts e cjaruç a si cjataran une pedane provisorie par podê lâ sul plateatic di Place Sant Jacum e visitâ il Marcjât di Nadâl. La notizie a je rivade dal assessôr pes Ativitâts Produtivis e Turisim Alessandro Venanzi, daspò di vê vût la valutazion positive de bande de sorintendence. Il probleme dal acès ai disabii sul plateatic nol è gnûf pe aministrazion comunâl:…
Vinars fieste dai arbui cun 200 fruts des primariis
Ancje chest an il Comun di Udin al conferme la sô adesion ae Zornade dai arbui cul meti sot 26 plantis gnovis inte aree verde di vie Quarto. A plantâlis a saran passe 200 fruts des scuelis primariis Mazzini, Zorutti, Alberti e Nostra Signora dell’Orto judâts dal personâl dal Vert Public dal Comun. L’apontament al è doman, vinars ai 20 di Novembar. Si tache a nûf di matine dal parc Moretti, dulà che i fruts a saran impegnâts cu la…
Il Wifi sore nuie al rive intes circoscrizions
Il wifi al rive in perifarie cun dîs ponts di acès in dutis lis circoscrizions. No dome chest, parcè che a tacaran subite ancje dai cors sore nuie par la alfabetizazion informatiche, pandûts ancje in colaborazion cun Insiel, propite par spiegâ ai citadins cemût doprâ la rêt e ducj i servizis digjitâi ufierts de aministrazion comunâl, cun l’obietîf di ridusi plui pussibil il digital divide. Dut chest al è stât aprovât vuê, ai 10 di Novembar, de zonte comunâl su…
Conference stampe di presentazion di “Energia in gioco”
E ven presentade lunis ai 9 di Novembar a 11 intune conference stampe la edizion di chest an di “Energia in gioco”, event in program dai 10 ai 14 di Novembar, che al à l’ obietîf di promovi compuartaments responsabii intal doprà la energjie. Cinc zornadis di iniziativis pai citadins e pes scuelis par cognossi il mont de energjie traviers la sience. La conference stampe e je in program intal edifici 8 dal ex macel comunâl. Cun di fat a…
Comun e Ater adun par ricualificâ spazis a S. Svualt
Promovi progjets di ricualificazion e di riconversion funzionâl di spazis e di edificis dal cuartîr di Sant Svualt. Cun chest obietîf ancje il Comun di Udin al parteciparà, adun cu la Ater, ae taule su la rigjenerazion creative promovude de Associazion dai Comuns a nivel talian. Cu la sô adesion la Ater si rint disponibile a valutâ progjets di ricualificazion e di riconversion di ciertis struturis dal cuartîr par dâi acet a iniziativis di promozion de creativitât zovanîl. Si trate…
Padier, prin cimitieri sostignibil de citât
Il cimitieri di Padier al sta par deventà il prin cimitieri autosuficient a nivel energjetic. Al è stât completât, di fat, il secont lot dal progjet che al a puartât ae realizazion des gnovis colomberis, une struture che podarà tignî dentri 120 muarts e 64 ossaris. Parsore de cuvierture de opare, cun di fat, e son stâts metûts dai panei solârs, come che al jere za sucedût tes colomberis ai Riçs, a Cussignà e tal prin lot a Padier. In…
Vinars scree pal murales dal condomini “Valle”
Primis screis par “Visioni Urbane”, il progjet pensât par slargjâ la creativitât e par puartâ la art intai spazis publics dal centri e dai cuartîrs udinês. Vinars ai 18 di Setembar, a sîs e mieze sot sere (18.30) alì dal condomini “Valle” in vie Riccardo Di Giusto 86, si varà la presentazion uficiâl di “In Da Hood”, il murales nassût de colaborazion tra istituzions locâls, artiscj e lis associazions “Bravi Ragazzi” e “Macross”. Dopo de scree il public al è…
Al vie la setemane de mobilitât sostignibile
Ancje chest an il Comun al partecipe ae setemane europeane de mobilitât sostignibile puartade indenant de Union europeane dai 16 ai 22 di Setembar. La iniziative e je tacade vuê di matine cu la cuinte edizion dal “Giretto d’ Italia” promovût di Legambiente e VeloLove in colaborazion cun Euromobility. Vuê tra siet e mieze e nûf e mieze di matine (7.30 e 9.30) al è stât controlât il numar des personis jentradis in citât in biciclete di vie Mantica e…
Ai 27 di Jugn fieste alì dal cuartîr Aurora
Fieste grande sabide ai 27 di Jugn, di undis di matine a cinc dopodimisdì (11.00 – 17.00) alì dal Punto Incontro Giovani di viâl Forze Armate e intal parc li dongje. Cun di fat, inte suaze des iniziativis inmaneadis de Agjenzie Zovins dal Comun intal cuartîr Aurora, fruts, fantats e fameis a son invidâts a partecipâ ae fieste dal cuartîr: une zornade di zûcs e divertiment cun chê di cognossisi miôr tra “vicins di cjase”.
Tacâts i lavôrs di decorazion de façade di Cjase Cavazzini
Si clame “Visioni Urbane” il gnûf progjet dal Comun di Udin, finanziât de Regjon, par valorizâ e decorâ dai lûcs de citât lassant spazi ae creativitât urbane. Par dute la setemane la citât e darà acet a cinc artiscj internazionâls che a saran impegnâts te creazion di oparis artistichis urbanis ma ancje in lavôrs su tele e cjarte, destinâts a insiorâ la colezion dal museu d Art Moderne e Contemporanee di Cjase Cavazzini. A tacâ di martars ai 26 duncje…


text:
Viaç fra strutures che vuei no coventin plui. E nencje no esistin. Però in passât a erin un polmon economic par dut il paîs. In chest numar, incjamò cualche notazion sul edifici da Taviela, par dopo passâ a chel di Cjandit
Cheste a è la seconda puntada dal reportage començât sul numar di Nodâl
Incjemò sul mulin di Pakai
Fra imprescj che si dopravin, ai erin: il tameis (coma un crivel) par passâ la farina, la sesula di len, un casselot che al veva di tegni just 10 kg che al corispuendeva a un pesenâl masinât, al mulinâr ai restava par paia 1 kg di farina. A era la finança che a vegniva a controlâ chestas misuras. Encja la semula si la tornava. La int che a puartava il sac da masinâ dopo sal vigniva encja a toli. «Par nou al era un grant aiût il mulin ta famea – a dîs simpri la Silvia – erin vot fradis a era miseria nera e fan par ducj ma cu la farina che nus restava podevin ogni tant fâsi dôs petutas o taiadelas. Ogni tant lâ da Maria di Jan “dai Luncs” a fâsi cuei cualchi pagnoca e il rest vendi par vei una palanca in cjasa. Ma intorn dai agn ’40 gno pari (Cjecje) al veva sintût che tal nord Africa a sarès stada pussibilitât di cjatâ plui fazil il lavôr e magari furtuna. La famea a cresseva, la miseria encja, la poura da vuera si slargjava, ‘nd era za atâs fameas di clevolans partidas pal Maroc, e cussì lui cun duta la famea al è lât in Libia. Ma purtrop al era noma un sum, la realtât a era pieis di chê che a vevin lassât. Dopo apena vincjecinc dîs chi erin là jù a è scopiada la vuera, jo e gno fradi Jacum (Cacali) sin stâts rimpatriâts, al è vignût barba Nocent fint a Rimini a tolinus. Jo sei restada dongja agna Palma e Jacum cun barba Nocent fin che, circa un an e mieç dopo, dut il rest da famea al è tornât sù, al era viers il ’42. Là jù no era propit tant mâl, a contava mê mari (la Silvestra), che la tiera intor dal paîs, ai confins dal desert (si clamava Crispi), dulà che stavin, a rindeva avonda, il gran problema al era il cjalt e di conseguenza la sicitât, ma inmò pieis cuant che al rivava il ghibli, il vint dal desert, che al taponava dut fint a rivâ encja a un metro e mieç. No àn plui resistût a lunc e tornant a son tornâts a ocupâsi dal mulin e di dut ce che ai veva lassât. Guai se no vessin vût il mulin in timp di vuera, no sai propit cemût che voressin fat» a à concludût la Silvia. Si capìs che dopo la vuera cuant che si è viert il mont e tas butagas si tacava a cjatâ di dut e za pront, al à començât a calâ la dibisugne dal mulin, e nol è plui stât convenient tignîlu in pîts. Tant plui che las fias cressudas a son ladas pa lôr strada, encje il mulin cu la Silvestra e Pakai al era daventât vecjo. Al à funzionât fin a pena sore i agns ’50. dopo che Din e la Sjulinuta a àn fat dulà che al era il mulin la lôr cjasa, tas fondas da cantina a àn murât la muela granda, e intal mieç da cort cun chê piçula ai àn fat la taula che a è encjemò di testimoni.
Il mulin di Cjandit
A proposit dal pan, no ducj a vevin il forn par cueilu. Jo mi impensi chel di Marie di Jan, che a stava dongja di nou, sai che cui che al voleva fâ il pan a podeva vegni da jei, a puartavin las legnas pal fûc e cuant che la stanza a era ben cliputa a impastavin cul lavan, di solit la sera intant che al pousava l’impast a lavin tal jet, par dopo l’indoman dâ forma as pagnocas e a metevin a cuei su pal forn. Si sintiva spandi par duta la vila il profum di chel pan, e al durava a lunc cença vegni dûr, che si capìs che no si veva la fortuna di fâlu tant spes. Al era il pan di sorc, di forment, di siala, chel neri, chel mieç par sorta, chel cu las friças cuant che si copava il purcit e a Pasca cualche fuace. Marie di Jan nissun la bateva a fâ il pan plui bon di chei “di Cjandit” coma chi vin det si cjatava dongja Jerbamala, ai pîts dai Rius di Bots ta crosadice dal riu dai Cjamots che al ven jù sot Cuel Alt e chel dal Sgolvais. Al funzionave par dut il timp dal an che noi mancjava mai la âga. Se cualche volta chel di Pakai a podeva sucedi che al ves scjarsitât di âga parcè che al veva doma una presa, il mulin al stentava a zirâ, al era chel di Cjandit che al supuartava. O al ocorinça al contrari al era il mulin di Pakai che se al veva dificoltâts Cjandit lu judava.
Cui che a lavorave
Encje chest al ere ereditât par vecjo dal von Cjandit che al veva una granda passion pal so mulin tant che si veva fate encje une cjasute dongja, dulà che al podeve durmî a là sal veva da masinâ di not. Noma Milia ai mandava vie il gustâ e dut ce che a coventava pai fruts. I fîs man man che ai cresseva ai lavin a dâ una man. A vevin encja un mus par puartâ via i sacs, ai passava di cjasa in cjasa a cjapâ sù, par dopo simpri cul mus tornâ a puartâ indevûr il gjenar masinât. Imagjinaitsi il biât mussut cetant che al era tudât dai fruts che ai saltavin encja lôr su pa gropa e un viaçut sul mus al era il premi par fâ scambi di plaseuts che i fruts di Cjirulin ai fasevin a ducj i fruts dal paîs. Gno pari che al era stât simpri amî di Fredo, nol pierdeva ocasion par che lu lassasin montâ sul mus, ma al mussut forsi noi faseva cussì plasei, in fats una volta che al era via par Cjivilugn, in gropa al mus, chest al à dât un scart e lu à tirât disot, tal prât che al era un biel reticolât si era fat un slembro dongja da bocje che al à puartât il segn in vita a ricuart dal mus. La Cia a era la plui scaltra ta chest lavôr e il von la preferiva a judâlu. Una volta il mulin si era fermât di bot lant che al masinava, jout di cà, controla di là, al era dut a puest, ma nol lava. Al clama la Cia, «jout tu fruta che jo no capìs ce che al à» ai dîs il von, dopo vei ben zirât, si è inacuarte che un cjavrûl al era saltât enfra las palas da ruela dal aga, si era incjastrât e nol podeva plui saltâ fûr, al era za che al tirava i sghirets ma inmò vîf, a à pûr scuegnût lâ a toli il curtis par finîlu, e cussì liberâ las palas e encje il mulin al à tornât a funzionâ.
No dome farine
Plui o mancul al funzionava coma chel di Pakai tal masinâ, in plui, coma chi vin det, al veva von Cjandit la cjasuta cul spolert s’al si veva di scjaldâ ta stagjon freide o fâsi un got di neri tal cjalderin o la bolida tal crût freit dal invier. Però al veva encja un ata inpuartant funzion il mulin dai Cjirulins, si puartava a là a cuçâ ducj i imprescj da tai, manarias, manarins, la lada (chê par scuadrâ i lens), masancs, curtìs, fuarfis, considerant che la maiorance dai oms in chei agns ai erin boscadôrs. Di sigûr al veva il so dafâ e di granda utilitât. La muala par guçâ encja chê a zirava cul âga dal riu. Un âta testemonenance nus a puartât Pieri (Nini), fî di Din di Cjirulin, che al à cjatât un libri dal professôr Domenico Molfetta di Sudri, che al documenta i mulins da nosta cjera, e un articul al è dedicât propit a chei da Cleulas. Mi àn contât che tai paîs coma sudri o Çurçuvint dulà che il sorc al veva una biela vignuda, tal timp dal Fascio a vevin la tesara dulà che a vevin da notâ il gjenar e il peis di ce che ai masinava, e una part dopo a vevin da rindi cont, una specie di dazi su ce che ai produseva. Se ai veva la fortuna di vei buina cjera tai lôr cjamps che ur rindeva, dopo ai scuegnivin tornâ part das lôr fadias, e chest no ur sameava just. Chest plui o mancul al è dut chel che sin rivâts a meti adun, speri di no jessi lada tant lontan da veretât parcè che no è farina dal gno sac, ma di chê che mi àn contât.
(fin)
Silvia Puntel


text:
Cun chest blog, la Union Scritôrs Furlans
e à chê di ufrî un altri lûc là che si puedi fevelâ di leterature in lenghe furlane.
L’implant dal blog al è une vore sempliç. Almancul par tacâ, si à pensât a jessudis setemanâls che, pe plui part, a proponaran recensions sei des gnovis produzions par furlan, sei di oparis classichis de leterature furlane. Par curâ chest aspiet si à inviât une colaborazion cui periodics “La Patrie dal Friûl” e “Ladins dal Friûl”.
Cun di plui, dilunc vie dal an, si metaran a disposizion ancje un pôcs dai articui publicâts su la riviste de Union, ven a dî “Gnovis Pagjinis Furlanis”. Ancje achì a cjataran spazi recensions di libris, ma si varan ancje articui dedicâts a personaçs che a àn dât il lôr contribût ae culture furlane.
No mancjaran po segnalazions di apontaments impuartants e altris contignûts che us invidìn a scuvierzi un pôc par volte.
Buine leture a ducj!


text:
Lanfranco Lincetto
Popolo della Famiglia
«Combati la denatalitât al rindarà fertile ancje la economie e la societât»
Lanfranco Lincetto, 56 agns, architet libar professionist, dal 2016 al è l’unic elet dal Popolo della Famiglia, la formazion politiche ispirade dal gjornalist Mario Adinolfi e dal so cuotidian “La croce”. Lincetto al è di fat vicesindic di Cordenons intune coalizion di Centridiestre. Si presente intal uninominâl pal Senât intal coleç di Udin-Pordenon e tant che prin de liste intal listin proporzionâl.
1. O sin une regjon a statût speciâl dome su la cjarte, parcè che no rivìn a gjestî lis nestris risorsis ad implen. Invezit e sarès tant impuartante une plui grande autonomie finanziarie devant de agressivitât fiscâl dai nestris vicins austriacs e slovens.
2. La tutele des tradizions e partìs de difese de lenghe mari. A Cordenons o fevelìn un dialet furlan, clamât “folpo”, realtât che e va tutelade parcè che risultive di chê dignitât des personis che e da dopo la fuarce interiôr di frontâ ducj i grancj problemis de nestre societât.
3. A nivel nazionâl o proponìn une revision dal Jobs act, ridusint i câs di licenziabilitât e lis formis di precarizazion dal lavôr. A nivel locâl, o pensìn che il Friûl-Vignesie Julie nol à di restâ une aree di passaç, ma che al vedi di intercetâ i flus di personis e di marcjanziis che a puedin creâ oportunitâts economichis. Par chest, e coventarès fate une revision urbanistiche complessive de Regjon e des sôs rêts di traspuart, in mût che nol esisti dome che il puart di Triest ma dute une serie di infrastruturis che a puartin i vantaçs dai trafics sul teritori.
4. Tra lis nestris propuestis al è il redit di maternitât (mil euros al mês pes feminis che si dedichin in maniere esclusive ae maternitât), une riforme fiscâl che e aplichi il cuozient familiâr e che e dedi la pussibilitât di detrai dal redit i coscj pai fîs. In Italie, pal bas numar di chei che a nassin, al è come che e sparìs une citât di 500 mil abitants ogni an. Se o zontìn la fuide di zovins cerviei e il rivâ di lavoranzie imigrade no cualificade, al ven fûr il cuadri di une implosion su se stesse de nestre societât.
5. A mancjin procediments di urbanistiche condividude cu la popolazion, e chest al è un grant probleme. Al va invertît il trend dal consum dal teritori, recuperant lis areis industriâls abandonadis dopo de crisi, par rilançâ agroalimentâr e turisim sostignibil.


text:
lunes, 28 de marzo de 2011
" Il cjanton di Anute e la sô “purcite ”
Al jere il miôr moros, un zovin bon come il pan, si inzegnave a fa di dut. Il prin regâl che mi veve fat, je stade une gurlete par filâ, cul sô non sculpît parsore, un artist in brut, pecjât che nol à studiat.
----
Me mari i voleve tant ben, disint che al saveve fai il bec a une moscje, al leve dut ben, o jerin contents nô e ancje lis fameis…purtrop il diaul al à metût la code, e mê cusine la lenghe.
Cheste e scomençâ a metimi spinis tal cûr, forsit cun buinis intenzions (jo le tignivi come une sûr), mi diseve che al veve un’altre, che mi tradive, jo cence esperience i crodei a chês cjacaris veris o infamis, l’orgoi dai miei disevot agns al taià la relazion cence pensai.
----
E dopo agnorums o pensi che il nestri destin al jere chel. Sigurementri le stât un fal di zoventût…di crodi a cjacaris, paiadis cun tantis lagrimis.
----
Baste di malinconie, us contarai cemût che je lade cheste storie…in paîs in chei timps, cuant che doi si lassavin, i amis dal moros, vie pe gnot a fasevin la “purcite”, spandint cinise (o altri)tun colegament tra lis cjasis dai doi morôs, tal doman lis babis a varessin vût motîf par cjacaronâ.
----
Devant cjase e jere la latarie sociâl, gno pari al jere il casaro, le vierzevin a 7 di buinore, mê mari si alçave par molzi la vacje.
Jessint de puarte di cjase si çopede tun grum di cinise, “mangjant subit la fuee” e capì l’antifone, mandant cu la scove la cinise devant de puarte de latarie, cussì lis babis, che levin a puartâ il lat, si saressin rotis il cjâf pensant di cui che jere chê “purcite”, saraie par chê, par chê altre, o pe fie dal casaro?.
----
Il displasè me mari lu veve tal cûr, sintint chês comaris che no cjatavin “la glagn al glimuç” , in chel, une mê agne che veve la lenghe sclete, ur dîs: - Se no ves altri , vait a viodi di dulà che e je partide cheste “purcite”, cussì si metarès il cûr in pas, cence rompius tant il cjâf –
Rabiosis par no ve risolt il probleme, a cjapin su lis lôr gamelis, lant ognidune a cjase sô.
Mê agne riduçant e jentre dentri cjase a contai a mê mari il fat, che par dì il vêr in chei moments no veve voie di fotis.…
E son ricuarts di: Anute Leonarduzzi di Rosari Santa Fe, Argjentine
…
sábado, 19 de marzo de 2011
Il ses dai agnui
Une des plui deplorevulis mancjancis di informazion, che a àn sufiert i oms e lis feminis in dutis lis epochis, si relazione cul ses dai agnui. Il dât, mai confermât, che i agnui no fasin l’amôr, forsit al significhe che no lu fasin ae stesse maniere dai mortâi.
Une altre version, mai confermade però plui inverosimil, a sugjerive che se ben i agnui no fasin l’amôr cui lôr cuarps (pe semplice reson che no ju àn) lu celebrin in cambiio cun peraulis adeguadis.
---
Cussì, ogni volte che Agnul e Agnule si cjatavin te intersezion di dôs trasparencis, a scomençavin a cjalâsi, sedusintsi e tentantsi mediant il scambi di smicjadis, clarementri angjelichis.
E se Agnul, par vierzi il fûc, al dîs: “semence”, Agnule e stiçave rispuindint: “agâr”. Lui al dîs: “lavine”, je delicadementri e dîs: “precipizi”.
Lis peraulis si incrosin,turbantsi come meteorits o cjarezant come flocs di nêf. Agnul al dîs: “trâf”. Agnule e dîs: “grote”.
---
A svolacin par li un Agnul custodi, misogjin e cidin e un Agnul de muart, vedul e nereôs. Però la copie di amadôrs no si interomp, continuant sivilant sul amôr.
---
Lui al dîs: “risultive”. E je “bacin”.
Lis silabis si imbombin di rosade e par chi e par là, cristai di nêf a circolin tal aiar cu la sô spiete.
Agnul al dîs: “spade”. Agnule sflandorose e rispuint: “feride”. Lui al dîs: “glon” e je: “scjampanade”.
---
E tal precîs istant dal orgasmi ultra teren, i cirs e i cumulonimbi, a fremin sclopant tun sgrisulâ.L'amôr dai agnui al plûf bondant sore il mont.
----
L’origjinâl in spagnûl al è di: Mario Benedetti scritôr, poete e sagjist. Al jere di nazionalitât Uruguayane. La so produzion leterarie e je stade une vore intense.
Jo mi soi dome permetût di tradusilu, o speri di vê fat un bon lavôr.
----
viernes, 4 de marzo de 2011
Mistirs di îr
Se i grancj stiliscj, cence fâ nons a usassin tes lôr sfiladis di alte mode li borsis di scus, un altri discors al sarès sul tignî cont l’ambient……….
Lassant pierdi lis batudis: lis sportis di scus a àn dât lavôr tes vecjis fameis rurâls furlanis e venetis, dal inizi ‘800 fin ai ultins agns ’60; po dopo, la piel e la plastiche lavorade a àn cjapât preminence sul marcjât.
Chestis borsis si jerin fat place te vite cuotidiane de int, des feminis di cjase par lâ a fâ la spese, i contadins par puartâsi il mangjâ tai cjamps e cussì vie…
A jerin timps di miserie, e no si butave vie propri nuie. Tal periodi de racolte de blave, (Setembar e Otubar) si metevin di bande i scus des panolis, sielzint i miôr.
Po dopo si passave a sulfurâju, cheste fase e servive a sblancjâ i scus, a jemplavin une podine cun lôr, a fasevin une buse tal mieç metint un bussulot cun des boris che vignivin spolvaradis cul solfar, a taponavin la podine cun tune cuvierte, tra i doi elements si creave une reazion chimiche, cheste operazion e durave svariadis oris.
Finide la procedure, si veve i scus sblancjâts e umits (issint umits a jerin une vore maleabii) e si scomençave la so lavorazion, che consisteve tal instreçâ un scus cun l’altri in forme elicoidâl, fasint une cuarde resistente (come une tuartie di cjanaipe).
La fase sucessive e jere chê di tramâ la cuarde, che vignive fate rigorosementri a man ator ator di un stamp di len, (a ‘nd jere di variis formis e misuris) che al servive a dai l’aparence ae future borse, une volte che i scus si saressin suiâts.
Di dut chest si po rigjavâ che la nature nus da cetantis risorsis, al stâ in noaltris savêlis doprâ come che fasevin i nestris viei, cence utilizâ tante plastiche che nus puarte a un continui incuinament dal ambient.
---------------------
Un’altre descrizion sui mistîrs di îr, le à scrite Bepi Miconi un amì di Tresesin, che lu ringracii di cheste so colaborazion.
-----
-----
Suscribirse a: Entradas (Atom)


text:
domenica 31 luglio 2016
La Lune parsore Sclaunic
2 commenti:
Al vignarès di pensâ: se la Lune de tô biele poesie e je la stesse che jo o viôt dal di sot, tal emisferi sud. Cence pôre di falâ o disarès di si, za che la mê Lune e à i stes compuartaments de tô.RispondiEliminaRisposte
no pensavi che al passàs inmò cualchidun a lei chest blog. Graciis Galliano e pensi propite che si, la Lune, almancul jê, e je compagne dapardut, e forsit o varessin une vore di imparà, jessint che sin ducj compagns cuant che la cjalìn... Mandi!Elimina


text:
Volt
Il volt (simbul: V) e je une unitât derivade dal Sisteme Internazionâl che misure la diference di potenziâl o la fuarce eletromotrice. Il non al ven di chel dal fisic talian Alessandro Volta (1745–1827), inventôr de pile voltaiche, la prime batarie chimiche moderne.
Definizion[cambie | modifiche il codiç]
Il volt al è definît come la diference di potenziâl jenfri di un condutôr cuant che une corint di un ampere e dissipe un watt di potence. Duncje, e corispuint a m2 · kg · s-3 · A-1, o se no ancje a un joule di energjie par coulomb di cjarie, J/C.
Definizion cun la junzion di Josephson[cambie | modifiche il codiç]
Dal 1990 il volt al è mantignût a nivel internazionâl pes misurazions pratichis doprant l'efiet Josephson, dulà che valôr convenzionâl al ven doprât pe costant di Josephson, fissât de 18esime Conference gjenerâl sui pês e lis misuris come
- K{J-90} = 0.4835979 GHz/µV.


text:
Tal 2011al è stât firmât un acuardi di colaborazion trienâl (2011-2013) che al à metût dongje 14 Ents daûr de iniziative de Provincie di Udin par lavorâ te stesse direzion: realizâ un progjet che si clame “Farie Teatrâl Furlane” cun chê di rinfuarçâ e di dâ continuitât ae produzion di tescj e di spetacui teatrâi professionâi che a integnin la culture e la lenghe furlane. Par chescj Ents al è strategjic promovi une azion di sisteme in chest setôr, disvilupant colaborazions indreçadis a integrâ lis carateristichis vocazionâls di ognidun dai sogjets cjapâts dentri. Cu la cussience che tal teritori a son artiscj, interpretis, operadôrs teatrâi cun capacitâts cetant buinis, che a vignaressin valorizâts cuntune azion di produzion dramaturgjiche e di spetacul cun caratar di continuitât, di promovi ancje fûr regjon graziis a relazions za in vore e a gnûfs contats. Ducj chescj a condividin la convinzion che la scriture pal teatri al è un at concret che al à bisugne di une verifiche costante cun palc di sene, atôrs e regjiscj. Ducj a ricognossin la impuartance dal sisteme teatrâl amatoriâl.
I magnifics cutuardis
I Ents e i sogjets che a àn aderît a son: la Provincie di Udin, la ARLeF, il CSS Teatri stabil di inovazion dal FVJ, l’Ent Regjonâl Teatrâl, la Civiche Academie di Art Dramatiche Nico Pepe, la Fondazion Teatri Gnûf Giovanni da Udine, il Comun di Udin, la Universitât dal Friûl, la Fondazion CRUP, la Societât Filologjiche Furlane, la Associazion Teatrâl Furlane, il Teatro Club Udine, la Associazion Mittelfest, il Conservatori Statâl J Tomadini. Jenfri chescj la ARLeF e je stade di resint individuade di ducj i Ents che a àn firmât il protocol tant che il sogjet gjestôr des ativitâts de Farie Teatrâl Furlane.
Un centri stabil di produzion
La Farie Teatrâl furlane duncje e je nassude tant che un centri stabil di studi e di produzion teatrâl che al opere te suaze de lenghe e de culture furlanis. L’ambient di lenghe furlane che al passe i 600.000 abitants al pues pontâ in alt par vê un so Teatri che al lavori cun atenzion e professionalitât sul teritori. Al è facil definî teritori cun carateristichis justis par une ativitât di teatri stabil chel teritori che al è espression di une aree caraterizade di un grant centri urban, ma al è ancjetant dificil vê un esempli di aree miste, rurâl, artesanâl e di piçule entitât urbane, vivude in maniere unitarie, cemût che e je chê dal Friûl. Par cheste reson si pues imagjinâ un Teatri di produzion par chest teritori che al è cussì compat tes usancis e te condivision dai interès. Nol è un câs nancje la incressite di une ativitât amatoriâl vivarose sul teritori. Cheste e je di laudâ pal mantigniment di un interès larc pal Teatri, ma no je avonde se sul teritori nol esist ancje il spazi de ricercje, dal studi e soredut l’incuintri di cualitât cul public garantît cun frecuence e continuitât dome di une istituzion salde e cui titui che e puedi dâ imprescj e progjets e, cul la sô azion, jessi tant che un pont di riferiment stiçant ancje curiositâts e critichis.
Un program ambiziôs
Stant che si fevele di un Teatri cun specific riferiment ae lenghe furlane si à di impegnâsi tal lavôr di dramaturgjie e, par chel che al inten invezit la produzion e la distribuzion dai spetacui, si à di fâ riferiment aes vocazions dai ents e des personis che a son part dal acuardi: ents cuntune pratiche confermade te produzion, te organizazion di events, te distribuzion teritoriâl, tal studi, te didatiche, e personis di esperience teatrâl internazionâl e altris che a puartin cun lôr il risultât di interès culturâi difarents. A chest si à di zontâ il jutori fondamentâl di une rêt di atôrs, di piçulis compagniis, di cjantants e di musiciscj cuntune grande cognossince dal teritori, cuntune grande competence e preparazion professionâl, che di cheste istituzion a varessin il vantaç di vê a disposizion une risultive di esercizi e di lavôr simpri vierte al lôr contribût. Il cost di une operazion dal gjenar par podê lavorâ ben al è dal sigûr plui bas di chel di altris istituzions stanziâls di produzion stant che si pues poiâ su lis realtâts za sperimentadis e che a esistin za e che a metin a disposizion di chest progjet une part de lôr cognossince dal teatri, des sôs necessitâts e implicazions, ma soredut de culture furlane. Par chescj motîfs la Farie Teatrâl Furlane e vûl slontanâsi di progjets fûr scjale e si propon di cjaminâ plui indenant rispiet ai percors ocasionâi e al lavôr di grups e di operadôrs singui che dut câs al reste un lavôr necessari par tignî simpri vivarose in dute la Regjon, la materie che e fâs vivi i siums dal nestri Teatri.


text:
Villa que dicitur Gonarium al è un periodic curât e publicât dal Comun di Gonârs. Il so obietîf al è chel di informâ ducj i citadins su lis ativitâts e su la programazion da la Aministrazion comunâl. Di norme i articui a son scrits dai assessôrs e dai conseîrs comunâi e a son un pôc par talian e un pôc par furlan.
La segretarie di redazion e je afidade al Sportel linguistic furlan.
Il titul, in latin, al fâs riferiment a une bole dal Patriarcje Popon dal 1031, dulà che e jere la liste dai teritoris di assegnâ al gnûf cjapitul di Aquilee. Tra chescj teritoris si nomine ancje Gonârs propit ta la forme "villa que dicitur Gonarium", ven a stâi il "paîs nomenât Gonarium". E je la atestazion plui antighe dal paîs di Gonârs.
Criteris par la redazion (Deliberazion da la Zonte comunâl n. 116 dai 26.09.2006)


text:
gnovis
Udin, ai 11 di Otubar - Doman, vinars ai 12 di Otubar, e torne in onde su Telefriuli “Maman!” cuntun apontament dopli: la tierce stagjon de trasmission televisive dute par furlan, risultât di une coproduzion de Agjenzie Regjonâl pe Lenghe Furlane- Arlef e di Telefriuli, e tache vinars aes 17.45, cun replichis il miercus e la domenie.
Condutoris e coautoris de stagjon televisive a son di gnûf Daria Miani, e la atore Chiara Donada. Insiemi a intratignaran i fruts cun zûcs, curiositâts e contis bielonis, compagnadis des cjançons origjinâls scritis di Daria Miani e metudis in musiche di Flaviano Miani. Cun lôr a tornin ancje lis aventuris di “Tui e Tuie”, che a àn apassionât i piçui spetatôrs te stagjon passade. Si trate di une serie che e à vût cetant sucès – lade in onde in Australie e in Gnove Zelande su Disney Channel – che e je stade dopleade di pueste par furlan.
Il secont apontament al è, simpri ducj i vinars, cu la pagjine “Maman!” sul setemanâl Il Friuli. Daspò de polse estive, la edizion su cjarte di Maman! – nassude in colaborazion cu la ARLeF tal mês di Dicembar stât e ancje chê dute in lenghe furlane - e torne cuntune grafiche gnove e plasevule, siore di zûcs, curiositâts, filastrocjis, sugjeriments pe leture e, sigûr, ancje cu lis gnovis aventuris di Vigji, il gjat che in dutis lis trasmissions tv i ten compagnie a Daria Miani.
Midiant dal divertiment, de narazion e dal zûc, l’obietîf comun des dôs “musis” di Maman! al è chel di meti in contat i fruts cul plurilinguisim e i siei vantaçs cognitîfs comprovâts che a vegnin dal doprâ plui lenghis in de etât plui tenare. ARC/EP
Udin, 1n di Otubar - Dopo cualchi mês di lavôr de Mitteleurope orchestre e de Corâl dal Friûl VJ, l'Imni dal Friûl "Incuintri al doman" al vignarà sunât pe prime volte sabide ai 6 di Otubar, aes 21, intal domo di Lignan, in graciis de disponibilitât dal Comun. Intai dîs dopo, dopo, a saran disponibii i spartîts in ben dodis declinazions (orchestre, bande, corâls...) e si podarà scoltâ e scjariâ l’audio de esecuzion dal sît de Arlef-Agjenzie regionâl pe lenghe Furlane (www.arlef.it). "Al è l'at conclusîf dal progjet che Arlef - al ricuarde il diretôr William Cisilino - e veve inviât in ocasion de Fieste de Patrie dal Friûl a Voleson Darzin intal Avrîl passât, cuant che al jere stât anunziât il toc vincidôr dal concors". L'imni, componût pe part musicâl dal mestri Valter Sivilotti e pe part testuâl di Renât Stroili Gurisatti al veve vinçût su dîs concorints. La prime esecuzion e vignarà fate in ocasion dal conciert che la Mitteleurope orchestre (cui siei 47 musiciscj, direts di Marc Guidarini) e tignarà a Lignan e al precedarà, in maniere significative, la esecuzion de Novesime sinfonie di Beethoven che e conten l' "Imni ae gjonde" che al è ancje l'Imni de Europe Unide. La esecuzion vocâl e sarà par cure de Corâl dal Friûl Vignesie Julie, cui siei 60 components, direts dal mestri Cristiano Dall’Oste. ARC/EP
Udin, ai 27 di Setembar - Ancje par cheste edizion, la Agjenzie Regjonâl pe Lenghe Furlane (ARLeF) e sarà presinte ae manifestazion enogastronomiche “Gusti di Frontiera” a Gurize. In particolâr, sabide ai 29 e domenie ai 30 di Setembar, la ARLeF e sarà presinte in place Sant Antoni cui volontaris e un bancut dulà che si podaran cjatâ materiâi informatîfs par furlan, gadgets e materiâi ludics e didatics gratuits pai fruts. «Il turisim al è simpri di plui un setôr strategjic dal disvilup economic e sociâl dal nestri teritori e Gusti di Frontiera e je dal sigûr une des manifestazions plui impuartantis par promovi lis specialitâts enogastronomichis de regjon, dai teritoris dulintor e no dome – e à fat savê la Agjenzie -. La valorizazion des nestris lenghis, tacant di chê furlane, e je dal sigûr utile e positive ancje in ocasions tant che chestis, par fânus cognossi e “ricognossi” tant che teritori speciâl e atratîf, e e pues deventâ pardabon une marche che e ten dentri valôrs come l’ambient e lis produzions di presi, i popui, la ospitalitât, la storie e la culture de nestre regjon». ARC/EP
Udin, ai 24 di Setembar - Promovi la diversitât culturâl e linguistiche, incoragjâ lis personis di dutis lis etâts a imparâ lis lenghis - stant che fevelânt plui di une al facilite lis relazions e al jude a cjatâ lavôr e a fâ cressi lis impresis -, sensibilizâ ae grande varietât di lenghis in Europe. E je cheste une part dai obietîfs de Zornade europeane des lenghis: “Unîts inte diversitât”. Une ricorence istituide dal Consei di Europe che, dal 2001, si ten ogni an ai 26 di Setembar par celebrâ la diversitât linguistiche dal Vieri Continent dulà che plui di 50 milions di personis a fevelin plui o mancul 60 lenghis minoritariis (lis trê lenghis di minorance de nestre regjon – furlan, sloven e todesc - a fasin part di chest grup). Une iniziative che nol podeve no aderî la ARLeF (Agjenzie Regjonâl pe Lenghe Furlane) organizant un moment di divulgazion, a Udin, miercus ai 26 di Setembar (des 10.00 aes 18.00), devant dal Palaç comunâl, in vie Lionello, cuntun stand e cu la presince di volontaris che a distribuiran, a gratis, materiâl informatîf e gadgets. I obietîfs gjenerâi de Zornade a son chei di informâ il public plui larc su la impuartance dal plurilinguisim; di promovi, tutelâ e favorî lis diversitâts linguistichis e, infin, di incoragjâ lis personis a imparâ plui lenghis dilunc de vite, a cualsisedi etât e par cualsisedi reson. Imparâ lis lenghis di altris popui nus jude a capî miôr lis variis culturis e a superâ lis diferencis. Il Consei di Europe si augure che cheste Zornade e vegni celebrade a ducj i nivei: dai citadins singui, ma ancje dal mont de scuele, de comunicazion e de politiche. La acuisizion des competencis linguistichis, inte atualitât, a son une dibisugne comune e un dirit universâl. Par plui informazions su la Zornade, su dutis lis iniziativis organizadis in Europe e par scjariâ materiâi didatics e informatîfs, si pues navigâ intal sît www.coe.int/edl. ARC/EP
Udin, ai 14 di Setembar - La ARLeF - Agjenzie Regjonâl pe Lenghe Furlane e rinove la presince a Friûl Doc cul spazi “Lenghe doc dal Friûl”, dedicât ae promozion, ae informazion e ae distribuzion di materiâi par furlan. Il bancut istituzionâl si cjatarà intal cûr de fieste, a doi pas de Loze dal Lionel, propit sul imprin dai spazis dal Ersa, che a son logâts dilunc de vie Marcjâtvieri. De sinergjie tra i doi ents regjonâi al nas il sproc “Semene la tô tiere, fâs cressi la tô culture” che si fasarà viodi su ogni bancut de vie, par rimarcâ cemût che la lenghe furlane e rapresenti une carateristiche culturâl uniche, preziose e di no podê meti in bande par relazionâsi e par promovi il teritori. Il furlan al jentrarà intal vîf de fieste e de convivialitât ancje midiant dai struments in linie. Al fevele za in marilenghe il sît internet de manifestazion, in graciis dal supuart dal servizi di traduzion par furlan metût a disposizion dal Comun di Udin di bande de ARLeF. Infin, propit inte zornade plui impuartante de manifestazion, la Agjenzie e à organizât un dopomisdì pardabon speciâl e dut dedicât ai fruts. Sabide ai 15 di Setembar si fasarà une grande fieste pai piçui, cun leturis animadis, ospits speciâi, zûcs, cusine, creativitât, premis e gadgets par ducj. E sarà dividude in doi events nassûts in colaborazion cul Comun, intal specific cu la Sezion Fruts de Biblioteche Civiche “V. Joppi”, e cul Ersa. Li de Sezion Fruts, in Riva Bartolini 3, des 14.30 aes 16.30, al sarà il moment di “Contis e zûcs par fruts Doc”, une fieste de editorie pai fruts in lenghe furlane che e previôt lis leturis animadis dai gnûfs libris de golaine di Free&Ulli, GjatUt, Fameis e Vielm il biel cul coinvolziment des cjasis editoris Futura Soc. Cooperative, Corvino Edizioni, Kappa Vu e Orto della Cultura. A tignî sù la fieste e saran Daria Miani, presentadore televisive une vore cognossude di “Maman!”, i zûcs a premis cun gadgets par ducj e doi personaçs tant amâts dai fruts: Free&Ulli dal vîf. Des 17.00 aes 18.30 si larà indevant cun “Mastercogo pai fruts di Maman!”, inte Aree pai fruts dal Ersa, in vie Matcjâtvieri. Apontament cun profums, savôrs, peraulis e cjançons: un laboratori ludic didatic che al previôt ancjemò la presince di Daria Miani, la condutore de trasmission televisive par fruts in lenghe furlane cetant preseade. La trasmission, realizade de ARLeF e in onde su Telefriuli, e tornarà a indalegrâ ogni setemane i piçui fans cul mês di Otubar. Ai fruts e ai gjenitôrs che a parteciparan al dopomisdì di fieste, la ARLeF ur regalarà gadgets e materiâi informatîfs che a mostrin i vantaçs de educazion plurilengâl. ARC/EP
Udin, 13 set - "Talian, furlan, todesc, sloven a son lis lenghis che a componin il Friûl Vignesie Julie che e je une regjon speciâl propit pes diversitâts che al cjape dentri. Pe aministrazion regjonâl al è duncje essenziâl promovi lis diversitâts, che no rivuardin dome la lenghe, ma ancje la storie, la culture, lis tradizions dai popui”.
Cussì l'assessôr regjonâl aes Autonomiis locâls, Pierpaolo Roberts, si è esprimût intervignint ae viertidure dai lavôrs dal Campus organizât de Rêt des minorancis di Europe (NPLD - Rêt to promote linguistic diversity), daûr de propueste de Agjenzie regionâl pe lenghe furlanis (Arlef) e cul patrocini de Fondazion Coppieters di Brussel, specializade in federalisim e linguistichis politichis.
Roberti al à rimarcât cemût che "i mieçs di comunicazion di masse a àn fat sparî lis lenghis minoritariis e i dialets: o vin di oponinus a chest declin e par chest il supuart de Regjon al sarà simpri, cu la atenzion necessarie a spindi al miôr lis risorsis, cence taiâ nuie e cence dispersions di bêçs publics in tancJ riui".
Inte difese des lenghis minoritariis, Roberti al à riclamât "il rûl fondamentâl des aministrazions comunâls che ur tocje la promozion de lenghe" e al à evidenziât il compit de Assemblee de comunitât linguistiche furlane, rapresentade al avigniment dal president Diego Navarria.
Par rinfuarçâ la incisivitât de azion dal guvier regjonâl, al à zontât ancjemò Roberti, la tutele des lenghis minoritariis e lis politichis sui coregjonâi tal forest a son stadis rimetudis al stes assessorât aes Autonomiis locâls. La tutele de lenghe furlane, di fat, "e passe ancje traviers i leams cui furlans tal forest che di agns a àn lassât chestis tieris, ma a continuin a coltivâ il furlan e lis tradizions".
Ae viertidure dal campus ospitât de Universitât di Udin a palaç Garzolini di Toppo Wassermann, a jerin presints ancje il president dal Consei regjonâl, Piero Mauro Zanin, il sindic di Udin, Pieri Fontanini, il vicepresident de NPLD Sabrina Rasom, il diretôr de Arlef, William Cisilino e Fabiana Fusco in rapresentance dal Ateneu furlan che al à colaborât ae organizazion dal apontament internazionâl cul supuart dal Centri interdipartimentâl pal disvilup de lenghe e de culture dal Friûl.
Il program dal campus si disnodarà fin a vinars cui intervents dai massims esperts di lenghis minoritariis che a provegnin di diviers ateneus europeans e la partecipazion di rapresentants dal Consei di Europe.
ARC/EP
Udin, ai 13 di Setembar – Al scomençe doman, joibe ai 13 di Setembar, il prin incuintri de Summer University dal Npld-Network to Promote Linguistic Diversity che si ten inte sede de Scuele Superiôr de Universitât di Udin a palaç Garzolini.
La sinergjie jenfri ARLeF- Agjenzie regjonâl de lenghe furlane e il Npld e puartarà in citât il prin incuintri dal Coppieters Campus: la iniziative e à vût, difat, il patrocini e il finanziament de Coppieters Foundation, specializade in federalisim e politichis linguistichis, e e viodarà la partecipazion di rapresentants dal Consei de Europe e di impuartants docents
e esperts a nivel mondiâl su lis politichis linguistichis.
ARC/EP
Udin, ai 9 di Avost - La capitâl de Frisie olandese, Leeuwarden, si vierç ae lenghe, ae musiche e ae culture furlane. Di fat, la “Capitâl europeane de culture 2018” dai 12 ai 19 di Avost e celebrarà la marilenghe, cuntune serie di iniziativis coordenadis de ARLeF -Agjenzie Regjonâl pe Lenghe Furlane.
Domenie ai 12 di Avost, tal dopomisdì, la “setemane furlane” e tacarà cuntune sorte di passaç dal testemoni tra furlans e asturians, che a jerin prime al centri de atenzion. In chê ocasion, a saran la musiche e il rap multilengâl di Dj Tubet a puartâ la vôs de ARLeF. La part plui uficiâl de setemane si inviarà la dì dopo cu la inaugurazion de mostre “Furlan, Lenghe de Europe”, curade dal diretôr de Agjenzie William Cisilino, e che e cjatarà acet intal Prinsentuin (zardin de citât), dentri dal paveon "Mem".
Dopo che e je stade viodude a Brussel, Teramo e in tantis localitâts regjonâls, la mostre - componude di 14 panei (cun tescj par furlan e par inglês) che a ilustrin la storie, la culture, la comunicazion e la politiche linguistiche metude in vore intal teritori furlanofon - e rive in Olande e e restarà vierte al public fin al tiermin de setemane. Pe sieradure, dopomisdì ai 19 di Avost, si darà ancjemò spazi ae musiche, cuntune gnove esibizion di Dj Tubet.
ARC/EP
Udin ai 16 di Lui - "Autonomie e minorancis a son la fonde de ereditât dal lunc troi de specialitât dal Friûl Vignesie Julie e che vuê o sin clamâts a prudelâ, tal non di di une rilevance che no je dome culturâl e identitarie ma politiche. Ricognossi e tutelâ lis minorancis a son obietîfs che la Regjon e je in vore a puartâ indevant sedi cul Stât sedi sul plan des relazions internazionâls, a scomençâ di chês cui Paîs che nus stan dongje”.
Lu à sotlineât il governadôr dal Friûl Vignesie Julie Massimiliano Fedriga, vierzint la conference internazionâl sul teme dai rapuarts jenfri Stâts in materie di minorancis, inmaneade dal Alt comissariât su lis minorancis nazionâls de Organizazion su la sigurece e cooperazion in Europe (Osce) Lamberto Zannier.
Rispuindint ai gjornaliscj intune polse de session indulà che a àn partecipât plui di cent e vincj ambassadôrs e rappresentants dai 57 Paîs che a fasin part de Osce, Zannier al à invidât “l'Italie, che no à ancjemò ratificât la Cjarte europeane des lenghis regjonâls o minoritariis, a fâ un at concret par prudelâ il dirit des minorancis a mantignî vive la lôr culture”.
La Cjarte, vierte ae firme a Strasburc tal 1992, e je stade sotscrite de Italie ma no ancjemò ratificade dal Parlament.
ARC/EP
Udin ai 28 di Mai – Ai 13 e 14 di Setembar Udin e deventarà la capitâl des politichis linguistichis europeanis, parcè che e ospitarà un event dal Network des minorancis che al rapresente une ventine di guviârs regjonâls, statâls e europeans indulà che a son minorancis linguistichis. La decision e je stade dal Network a Valencia, su propueste de Arlef - Agjenzie regjonâl pe lenghe furlane. Une oportunitât impuartante pal Friûl Vignese Julie, al à fat savê il diretôr de Agjenzie, William Cisilino, parcè che si screarà chenti la Summer university che il network al à decidût di inviâ a scomençâ di chest an. ARC/EP
Udin, ai 15 di Mai – La nudride schirie di events e di manifestazions pe promozion dal patrimoni storic, lenghistic e artistic de Piçule Patrie inmaneade de cuinte edizion de “Setemane de culture furlane” e je jentrade tal vîf.
L’iniziative de Societât Filologjiche furlane e cjape dentri dai 10 ai 20 di Mai lis diviersis realtâts associativis de regjon, intune propueste culturâl organiche, cun chê di favorî la creazion di sinergjiis progjetuâls e operativis.
Ta cheste prospetive la Setemane di chest an e fronte il so percors di valorizazion e di promozion presentant moments di memorie, di studi, di ricercje sul teritori e su lis personis che lu àn onorât cul lavôr, la passion, il lôr jessi furlans: jenfri chestis, lis figuris di Gina Marpillero, Antonio Comelli, Alviero Negro, Alfeo Mizzau, Fabio Asquini, il Gard. Celso Costantini, Fermo Solari, Pierluigi Cappello.
Tra i apontaments di doman, si segnalalin chei tes scuelis - aes 9.00 il laboratoris di leture in lenghe furlane "Lis storiis di Free&Ulli, Gjat_ut e tantis sorpresis!" te scuele di Marsuris Disot (Paulêt); aes 11.00 lis leturis in lenghe furlane "Contis e fruts" te primarie di Felet (Tavagnà); aes 14.00 la presentazion te primarie di Tresesin “Olmis 2018-2019. 100 agns di Filologjiche” e la cunvigne “Fabio Asquini: un imprenditore illuminista nella Udine del '700” a palaç Mantica di Udin aes 16.
Programs tal detai sul sît www.setemane.it
ARC/EP
Udin, ai 7 di Avrîl – Une vore sior il program des celebrazions uficiâls de Fieste de Patrie dal Friûl che e sarà ospitade doman a Voleson Darzin a 941 agns de nassite dal Stât patriarcjâl furlan.
L'avigniment al tache des 10.30 con il corteu, acompagnât de bande de Societât filarmoniche Voleson, che al partirà de Cjase comunâl di Darzin par rivâ in place 73° Lombardia, dulà che e sarà esponude la bandiere dal Friûl. Aes 11.00 pre Daniele Rastelli, delegât dal vescul de diocesi di Concordia-Pordenone, e pre Italico Gerometta a concelebraran la messe par furlan te glesie di Sant Michêl cul acompagnament des corâls des parochiis di Darzin, Sant Laurinç e Sant Martin di Voleson. La cerimonie civîl si fasarà invezit a Voleson, tacant des 12.30, intal auditorium des scuelis “Erasmo di Valvasone”. Ae fin al sarà ancje premiât il vincidôr dal bant pe composizion dal imni uficiâl de Patrie dal Friûl.
Des 14.30, intal cjistiel, al larà in sene il spetacul teatrâl itinerant "Pachis e Patriis” par cure de "La compagnie dai Guitti". Ideât di pueste pe Fieste, il spetacul al conte i fats sucedûts la gnot di Sant Martin dal 1582 inte planure furlane. A son programadis cinc rapresentazions: aes 14.30, aes 15.15, aes 16.00, aes 16.45 e aes 17.30. Aes 15.30 e aes 17.00, intal domo di Voleson, a son programadis invezit lis visitis vuidadis al orghin dal 1533, acompagnadis di un conciert.
Des 11.30 aes 12.45 la fieste si podarà viodi in direte su Telefriuli (canâl 11) e in streaming sul sît www.telefriuli.it.
ARC/EP
Udin, ai 31 di Març - Dai 3 ai 7 di Avrîl, i Comuns di Voleson Darzin, Cjasarse e San Zorç da la Richinvelde a anticiparan la zornade de Fieste dai 8 di Avrîl cuntune setemane di iniziativis .
Martars ai 3 di Avrîl, aes 20.45, a Cjasarse, te sale consiliâr di Palaç Burovich de Zmajevich, si davuelzarà “Note di storia Patria. Serade di storie e di musiche furlanis” cun Pier Carlo Begotti, Paolo Forte, Emma Montanari e Flavio Bortuzzo. L’event si concludarà cuntun brindis cui tradizionâi “Colaçs”, i biscots de tradizion, spiegâts pe ocasion di Gabriele Pressacco, scritôr, storic e cogo furlan.
Miercus ai 4 di Avrîl, aes 20.45, a San Zorç da la Richinvelde, tal auditorium de biblioteche al sarà un incuintri di aprofondiment su la relazion tra il Patriarcje Bertant di Aquilee e i inteletuâi de epoche. Ae cunvigne, “Bertrando e l’Universitas Studiorum. Circolazione di intellettuali, libri e idee nella Patria del Friuli del XIV secolo”, a saran presints i relatôrs Angelo Floramo e Alberto Vidon.
Joibe ai 5 di Avrîl, aes 20.45, a Darzin, te Sale consiliâr de Cjase comunâl, al vignarà presentât il libri di Gianfranco Ellero e William Cisilino “Il Friuli in Europa. L’Europa in Friuli – Memorie di uno storiografo”, cu la presince dai doi autôrs.
Vinars ai 6 di Avrîl, aes 20.45 a Voleson, te Sale Roma dal Municipi al sarà proietât il docu-film di Massimo Garlatti-Costa “Missus. L’ultima battaglia”, che al conte la storie dai ultins predis di Glesie Furlane, e la lôr bataie cuotidiane par mantignî vive la lenghe furlane.
Sabide ai 7 di Avrîl, aes 17.30, a Cjasarse, te Sale consiliâr di Palaç Burovich de Zmajevich si davuelzarà la cunvigne “Dov’è la mia patria”. I relatôrs Angelo Floramo, Angela Felice, Giacomo Trevisan e Erika Adami a fasaran une riflession su la identitât e su lis sôs dinamichis intal Friûl dal III mileni, cuntun percors ideâl che al va di Pasolini fin ai nestris dîs.
Cun di plui, des 15.00 aes 17.00, in colaborazion cu la “Pro Loco Casarsa della Delizia”, si pues visitâ i lûcs di Pasolini a Cjasarse. Plui informazions su www.pasolinifriuli.it
Infin, sabide ai 7 di Avrîl, aes 20.45, a San Lurinç (Voleson Darzin), tes ex scuelis elementârs, si podarà viodi il spetacul teatrâl in lenghe furlane “Çurviei scjampâts”, dal Teatro Incerto.
ARC/EP
Udin, ai 30 di Març – Tal inovâl de costituzion dal Stât patriarcjâl furlan, ai 3 di Avrîl dal 1077, il Consei regjonâl e la Arlef - Agjenzie regjonâl pe lenghe furlane a presentaràn i ats de seconde Conference regjonâl su la atuazion de leç 29/2007 dedicade ae tutele, ae valorizazion e ae promozion de lenghe furlane, che si è tignude ai prins di Dicembar dal an passât.
La presentazion si tignarà martars che al ven a Udin, inte sale Pasolini de sede de Regjon, in vie Sabbadini, aes 11.00.
L’incuintri al sarà ocasion par presentâ ancje doi altris avigniments: il program des celebrazions uficiâls de edizion 2018 de Fieste de Patrie dal Friûl che si tignarà a Voleson Darzin domenie ai 8 di Avrîl e la ricercje universitarie vincidore dal bant 2017, promovude dal Consei regjonâl, pe assegnazion di une borse di studi e incentrade sul teme "L'ordenament juridic de Regjon Friûl Vignesie Julie, cun riferiment particolâr ai elements costitutîfs de specialitât regjonâl e al disvilup de stesse".
ARC/EP
Udin, ai 8 di Març - Domenie ai 11 di Març, aes 10, inte sede di Palaç Mantica a Udin, si da dongje la assemblee dai socis de Societât Filologjiche Furlane. L’incuintri si vierzarà cu la relazion dal president , Federico Vicario, che al presentarà i moments plui impuartants des iniziativis editoriâls, formativis, promozionâls e progjetuâls dal an passât.
Tra chestis, plui di cent a son stadis lis manifestazions cjapadis dentri de cuarte edizion de Setemane de culture furlane sui diviers aspiets de culture furlane, de storie al ambient, de leterature ae lenghe, de musiche a l’art, fin ae leture pai fruts.
La ativitât di didatiche e formazion e à viodût cors di lenghe e culture furlane tignûts in 22 comuns dal Friûl cu la poie de Arlef, là che a àn partecipât 500 corsiscj.
Te biblioteche sociâl di Palaç Mantica a van indenant lis voris di incressite e inzornament dai catalics: di resint al è stât donât, di bande de famee, il font dal musicist Luigi Garzoni, e al è stât cjapât dentri ancje il font “Duilio Durigon”, plen di edizions preziosis e di une impuartante racuelte di cjartis dal Friûl. Cun di plui, par merit de esperience za fate cu lis rivistis “Ce fastu?” e “Sot la Nape”, a son in vore la schedadure e la digjitalizazion, in zonte tal catalic internet de biblioteche, des rivistis furlanis plui impuartantis.
Simpri inte sede di Palaç Mantica si è rivâts ae scree dal Centri di documentazion, ricercje e sperimentazion didatiche, nassût di un protocol di intese cu la Arlef, che al è il pont di racuelte dai materiâi didatics produsût des scuelis e pont di incuintri e riferiment pai insegnants che a fasin ativitâts par furlan. Inte seconde part de assemblee e sarà la presentazion dal document di prevision pal 2018.
Ancje il gnûf an al sarà plen di iniziativis:pe Sff: dai 10 ai 20 di Mai si fasarà la cuarte edizion de Setemane de culture furlane – cun apontaments ancje a Rome e a Milan in colaborazion cui Fogolârs Furlans di lenti – che si sierarà cu la Fraie de Vierte a Budoie; il Congrès sociâl al è in program a Colorêt ai prins di Otubar.
ARC/EP
Udin, ai 3i di Zenâr - A son 172 lis lenghis dal mont za dopradis par gjeolocalizâ WordPress. Il program (gratuit) di progjetazion e di costruzion di sîts web plui cognossût e doprât, creât intal 2003, nol veve però la version par furlan. Cheste mancjance e je stade superade de ARLeF (Agjenzie Regjonâl pe Lenghe Furlane), cu la consulence di Ensoul srl di Fulvio Romanin. Il lavôr, cumò disponibil par ducj (a gratis), al à compuartât la traduzion di 6.287 frasis e plui di un an di lavôr, ancje parcè che, par otignî il risultât volût, a jerin domandadis competencis specifichis sedi linguistichis che tecnologjichis. Par altri, a son stâts localizâts in marilenghe dut il backend dal gjestionâl, i temis TwentySixteen e TwentySeventeen, il teme Rosetta e il plugin Qtranslate X. Di un pont di viste linguistic, cun di plui, al è stât sielt di mantignî in lenghe inglese origjinâl i tiermins za di ûs comun ("post", "tag") inte vite di ogni dì o chei che a saressin stâts dificii di voltâ. Il stîl di traduzion al à lât daûr des liniis vuide internazionâls, conservant il lengaç informâl dal backend di WordPress. Cu la version “furlane” di WordPress, si zonte al pacut di struments che cumò a son a disposizion dai utents un altri dispositîf che al semplificarà la realizazion di sîts internet in lenghe furlane. Facilitâ e incressi la presince dal furlan sul web al è un dai obietîfs strategjics dal PGJPL aprovât de Regjon, al à sclarît il president de Arlef. Sul sît de ARLeF, si puedin consultâ 3 gnûfs videotutorial fats de Agjenzie par ilustrâ intal detai ai utents l'ûs di ancjetancj struments utii par scrivi in maniere corete in lenghe furlane (intal specific il Grant Dizionari Bilengâl talian-furlan e la relative App, il Coretôr Ortografic e la Tastiere furlane semplice), che a durin 5-8 minûts ognidun, par furlan cui sottitui par talian. ARC/EP


text:
03 febbraio 2010
Sipari furlan
Tal teatri Giovanni da Udine e jentre la lenghe furlane: Sipari Furlan al propon Lenghe furlane: microstorie di un repertori, lezions spetacul par cure di e conduzudis di Angela Felice e Paolo Patui (te foto).
Cjacaris, citazions, leturis, visions, scoltis e une taule taronde dedicâts a la storie dal repertori in lenghe furlane (cun cualchi ecezion). Ducj i apontaments a son a jentrade libare ritirant il segnepuest.
Ps: Biele iniziative dal Teatron, ma cuant che o ai let la parentesi "repertori in lenghe furlane (cun cualchi ecezion)" mi soi domandât se ancje tal repertori in lenghe taliane e je previodude "cualchi ecezion" par furlan... nol sarès mâl, no?
Nessun commento:
Iscriviti a: Commenti sul post (Atom)


text:
Lenghe furlane
Il furlan ( (talian) friulano, (todesc) friaulisch/friulanisch/furlanisch, (inglês) Friulian, (sloven) furlanščina) e je une lenghe romanze de famee des lenghis retichis, che e je fevelade soredut intal Friûl, ma ancje vie pal mont. Cualchi volte al ven clamât Ladin orientâl, parcè che al à diviers ponts in comun cul ladin, ma si è svilupât in un altri mût cul passâ dal timp, sot de influence des lenghis ator dal Friûl (talian, todesc, sloven, dialets venits).
Tabele dai contignûts
La storie[cambie | modifiche il codiç]
La trasformazion dal latin al furlan si madurìs probabilmentri tal periodi che al va dal VI al X secul, in maniere compagne a la formazion des altris lenghis romanzis.
Il prin document che al fevele di un latin une vore diferent doprât a Aquilee al è adiriture dal IV secul. Tal Liber de viris illustribus di Sant Gjerolam (libri dai oms innomenâts) si conte, pe prime volte inte penisule taliane, che il vescul di Aquilee Fortunazian al veve scrit une predicje sui vanzelis doprant il rustico locâl, ven a stâi che par jessi sigûr di fâsi capì al veve scugnût scrivi in un latin une vore diferent di chel classic. Lis primis formis di furlan veri e propit a nassin probabilmentri ator dal an 1000. Un anonim cronist in viaç pal Friûl tal XIII secul al conte che:
- Il Friûl e je une provincie di par se diferente di chês altris nomenadis (al vignive de Italie), parcè che al à une lenghe che no je Latin, nol è Slâf e nancje Todesc, ma je une lenghe sô, compagne di nissune altre des talianis. Purpûr e à de lenghe latine di plui di cualsisei altre des lenghis convicinis. (Dal Codis Vatican Palatin num. 965 sec XIII-XIV)
Par vê i prins esemplis di leterature o vin di spietâ fin tal Tresinte, cuant che e scomence la poetiche dal "Piruç myo doç inculurit" e altris oparis di gjenar amorôs. In te sô opere "De vulgari eloquentia I, 11" Dante Alighieri, descrivint lis varis lenghis de Italie al puarte come esempli dal furlan la espression ‘Ce fastu?’. Intal XVI secul, il poete Ermes di Colorêt e altris a crearin lavôrs dulà che ancje la vite di ogni dì no ven trascurade. Il XIX secul al è un periodi che al viôt la creazion di une vore di poesie e prose; i autôrs plui famôs a son Pieri Çorut (il sô capolavôr e je "Plovisine") e Catarine Percude, che e à mostrât il mont rurâl dal Friûl di chê volte. De fin dal 1800 al è ancje il prin vocabolari furlan, mitût dongje dal abât Jacopo Pirona.
Intal XX secul il furlan al sameave destinât a sparî in pôc timp; invezit, lis personis che fevelin furlan a son diminuidis une vore, ma la lenghe e je ancjemò vive e ven doprade in tantis areis. Un grant lavôr al è stât fat di Graziadio Isaia Ascoli, un famôs linguist che al à judât la difese de lenghe; si scugne ancje ricuardâ la figure di Pier Paolo Pasolini, che al à scrit un grum di poesiis par furlan e al à dât une man su la cuistion de forme standard dal furlan.
Dulà che si fevele par furlan[cambie | modifiche il codiç]
Il furlan, secont lis ultimis stimis, al è fevelât di plui o mancul 1.000.000 personis intal Friûl storic, e in particulâr intes pronvinciis di Gurize, Pordenon, Udin e tal mandament di Puart in Provincie di Vignesie. Ca sot e je la liste complete dai comuns:
- Comuns de Provincie di Udin: Dael, Damâr, Davâr, Dimpeç, Aquilee, Darte, Dartigne, Atimis, Bagnarie, Basilian, Bertiûl, Bicinins, Bordan, Buie, Buri, Cjamin di Codroip, Cjampfuarmit, Cjamplunc Tapoian, Cjarlins, Cjassà, Cjasteons di Strade, Cjavaç, Çurçuvint, Çarvignan, Cjopris e Viscon, Scluse, Cividât, Codroip, Colorêt di Montalban, Comelians, Cuar di Rosacis, Cosean, Davâr, Dignan, Dogne, Enemonç, Faedis, Feagne, Flumisel Vile Visintine, Flaiban, Forgjarie, For di Avoltri, For Disore, For Disot, Glemone, Gonârs, Lauc, Listize, Lignan, Magnan, Maian, Malborghet, Manzan, Martignà, Merêt di Tombe, Mueç, Muimans, Montenârs, Mortean, Morùs, Muçane, Nimis, Osôf, Pagnà, Palaçûl, Palme, Paluce, Pasian di Prât, Paulâr, Pavie, Pucinie, Pontebe, Porpêt, Paulêt, Puçui, Pradaman, Prât, Prissinins, Premariâs, Preon, Prepot, Ruvigne, Ravasclêt, Raviei, Reane dal Roiâl, Remanzâs, Resiute, Rigulât, Rivis d'Arcjan, Rivignan Teôr, Roncjis di Tisane, Ruda, Sant Denêl, Sant Zorç di Noiâr, Sant Zuan dal Nadison, Sante Marie la Lungje, Sant Vît de Tor, Sant Vît di Feagne, Sauris, Sedean, Soclêf, Sudri, Talmassons, Tarcint, Tarvis, Tavagnà, Tierç, Tisane, Tumieç, Torean, Tor di Zuin, Trasaghis, Trep Liussûl, Trep Grant, Tresesin, Trivignan, Udin, Vildivar, Vençon, Verzegnis, Vile di Cjargne, Visc e Zui.
- Comuns de Provincie di Gurize: Caprive, Cormons, Dolegne, Fare, Gurize, Gardiscje, Marian, Migjee, Monfalcon, Roncjis di Monfalcon, Morâr, Mosse, Romans dal Lusinç, Sagrât, Sant Lurinç dal Lusinç, Vilès.
- Comuns de Provincie di Pordenon: Andreis, Darbe, Davian, Barcis, Budoie, Cjasarse, Cjistielgnûf, Cjavàs, Claut, Clausêt, Cordenons, Cordovât, Fane, Fontanefrede, Frisanc, Manià, Midun, Montreâl, Morsan des Ocjis, Pinçan, Pucinie, Pordenon, Sant Zorç de Richinvelde, Sant Martin di Voleson, Sant Quarin, San Vît dal Tiliment, Secuals, Siest, Spilimberc, Tramonç Disore, Tramonç Disot, Travês, Voleson Darzin, Vît, Vivâr, Çopule.
- Comuns de Citât metropolitane di Vignesie: Cint, Concuardie, Fossalte di Puart, Gruâr, Pramaiôr, Puart, San Michêl, Tei
Ator pal mont[cambie | modifiche il codiç]
Il furlan al ven fevelât ancje in une vore di paîs, che a son stâts mete di emigrazion fin ai agns ’60; lis comunitâts plui grandis di emigrants furlans si lis cjate in Australie, Argjentine, Belgjo, Brasîl, Canadà, France, Gjermanie, Stâts Unîts di Americhe, Sudafriche e Svuizare. In tancj puescj e je ancjemò impuartant l’azion dai Fogolârs furlans, che a cirin di mantignî un contat cul Friûl e cu la sô lenghe. Àltris a mantègnin stu contàt cul voltà i clàsics in furlàn: [1].
Bibliografie[cambie | modifiche il codiç]
Studis su la lenghe[cambie | modifiche il codiç]
- Paola Benincà, Laura Vanelli, Linguistica friulana, Unipress, Padue, 2005.
- Franc Fari (cur.), Manuâl di lenghistiche furlane, Forum, Udin, 2005.
- Giuseppe Francescato, Dialettologia friulana, Società Filologica Friulana, Udin,1966.
- Giovanni Frau, I dialetti del Friuli, Società Filologica Friulana, Udin, 1984.
- Sabine Heinemann, Studi di linguistica friulana, Società Filologica Friulana, Udin, 2007.
- Sabine Heinemann, Luca Melchior (cur.), Manuale di linguistica friulana, Mouton - de Gruyter, Berlin/New York, 2015.
- Carla Marcato, Friuli-Venezia Giulia, Laterza, Rome - Bari, 2001.
- Piera Rizzolati, Elementi di linguistica friulana, Società Filologica Friulana, Udin, 1981.
- Paolo Roseano, La pronuncia del friulano standard: proposte, problemi, prospettive, Ce Fastu?, LXXXVI (2010), n. 1, p. 7-34.
- Federico Vicario (cur.), Lezioni di lingua e cultura friulana, Società Filologica Friulana, Udin, 2005.
- Federico Vicario, Lezioni di linguistica friulana, Forum, Udin, 2005.
- Gabriele Iannàccaro, Vittorio Dell'Aquila, L'immagine delle lingue nel Friuli occidentale: Studio qualitativo sulla realtà linguistica friulana, Provincia di Pordenone, Pordenon, 2005
Gramatichis in grafie uficiâl[cambie | modifiche il codiç]
- La grafie uficiâl de lenghe furlane, Regjon Autonome Friûl – Vignesie Julie, Udin, 2002.
- Fausto Zof, Gramatiche pratiche de lenghe furlane, Messaggero Veneto, Udin, 2002.
- William Cisilino (cur.), LeAm, Lessic Aministratîf, Manuâl, Grafie Formulari Dizionari, Provincie di Udin, Udin, 2004.
- Anna Madriz, Paolo Roseano, Scrivere in friulano, Società Filologica Friulana, Udin, 2006.
Gramatichis in grafie no uficiâl[cambie | modifiche il codiç]
- Carlo Vignoli, "Il parlare di Gorizia e l'italiano", Società filologica romana, Roma 1917
- Maria Iliescu, "Le frioulan à partir des dialectes parlés en Roumanie", Mouton The Hague - Paris 1972
- Guan Nazzi Matalon, "Dopre la to lenghe-Gramatiche furlane", Arz grafichis furlanis - Clape cultural Aquilee, Udin 1975
- Douglas B. Gregor, "Friulan. Language and Literature", The Oleander Press, Cambridge 1975
- Giovanni Battista Della Porta, Grammatica friulana pratica, Tipografia D. Del Bianco e Figlio, Udin, 1922.
- Guido Zannier, "El friulano", Universidad de la Republica, Facultad de humanidades y ciencias, Departamento de linguistica, Montevideo 1983
- Giorgio Faggin, Grammatica friulana, Ribis, Cjampfuarmit (Ud), 1997.
- Xavier Lamuela (cur.), La grafie furlane normalizade, Aministratsion Provinciâl di Udin, Udin, 1987.
- Giuseppe Marchetti, Lineamenti di grammatica friulana, Società Filologica Friulana, Udin, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
Dizionaris[cambie | modifiche il codiç]
- Gianni Nazzi, Vocabolario italiano-friulano/friulano-italiano, Clape cultural Aquilee-Designgraf, Udine 2010
- Grant Dizionari Bilengâl Talian-Furlan, Regjon Autonome Friûl – Vignesie Julie, Udin, 2004.
- Federico Vicario, Paolo Roseano, Vocabolari furlan, Societât Filologjiche Furlane, Udin, 2010.
- Alessandro Carrozzo, DOF Dizionari Ortografic talian/furlan-furlan/talian, Serling - Cooperative di informazion furlane, Udin, 2008.
- Alessandro Carrozzo, DOF piçul - Dizionari Ortografic talian/furlan-furlan/talian, Serling - Cooperative di informazion furlane, Udin, 2010.
Cors[cambie | modifiche il codiç]
- Carli Dorligh, "Il libri di furlan. Cors di lenghe furlaane pe scuele dal oblic", Fradis Ribis Editors, Udin 1977
- G. Nazzi Matalon - G. dai Rics, "Friul Friul. Libri pes scuelis di lenghe e culture", Institut di studis furlans, Udin 1987
- G. Nazzi - M. Tempo, "Fevela, lei, scrivi. Cors audiotestual di lenghe", Associazion cultural Paolo Diacono, Udin 2000
- Adriano Ceschia, Dut par furlan, Il Friuli, Udin, 1999.
- Luzian Verone, Lezions Furlanis, Societât Filologjiche Furlane, Udin, 2002.
- Fausto Zof, La nestre lenghe. Eserciziari di furlan, Societât Filologjiche Furlane, Udin, 2004.
- Stefania Garlatti-Costa, Roberta Melchior, LENGHE Cors di furlan, Consorzi universitari dal Friûl, Udin, 2008.
- Sandri Carrozzo, Cors di grafie furlane, SERLING soc. coop., Udin, 2009.
- Gotart Mitri, MANDI, 2010.
Cjale ancje[cambie | modifiche il codiç]


text:
Su Facebook la interviste a Aureli Argemí
«La Europe dai popui e à un avignî, chê dai Stâts no». Lu à dit Aureli Argemí a “La Patrie dal Friûl” te videointerviste, curade de diretore Erika Adami e publicade su la pagjine Facebook dal nestri mensîl. Si è fevelât de situazion in Catalogne daspò des elezions dai 21 di Dicembar e la nomine, pai indipendentiscj, dal republican di Erc Roger Torrent ae presidence dal Parlament; dal dirit ae autodeterminazion dai popui; di Friûl e di Europe; di rispiet des identitâts.
Argemí, catalan, al è il fondadôr e il president emerit dal Ciemen, il Centri internazionâl Escarré pes minorancis etnichis e pes Nazions cence Stât di Barcelone, promotôr de Declarazion universâl dai dirits linguistics, de Conference des Nazions cence Stât in Europe e de Rêt mondiâl dai dirits coletîfs dai popui tal Parlament european.
S.C.